Efter Kampen: OB v. FCK, 03/03/13 – FC Sofa\nFør Kampen: OB v. FCK, 03/03/13Før Kampen: FCK v. Silkeborg IF, 10/03/13\nEfter Kampen: OB v. FCK, 03/03/13\nSmidt d. 06/03/2013 af David\t/FC København, Kampe, Superligakampe /No Comments\nJohan? Jeg sagde så er vi i… åh, Johan.\nJa, det virkede som om Johan Wiland var sidste mand på banen der opdagede at forårssæsonen var gået i gang. Selv før de mere åbenlyse problemer var han uheldig med et par indgreb, tabte faktisk bolden et par gange og gav også en rigtig dum retur.\nIkke at Wiland var ene mand om at have en dårlig første halvleg. Efter 0-1 målet, som egentlig burde være noget der gav lidt selvtillid til holdet, begyndte man at stå alt, alt for lavt på banen. OB fik et par store chancer og burde egentlig have fået et straffespark da Claudemir havde knæ-til-lår kontakt med Bashkim Kadrii i feltet. Til dommer Jacob Kehlets forsvar, sådan noget gør vi os også i engang imellem, så skulle der tre vinkler og en slow-motion replay til før man kunne se at der rent faktisk var kontakt.\nSå kom det første drop. Så kom det andet. Begge store fejl, den første udelukkende Wilands mens Ragnar Sigurdsson også havde lidt af ansvaret for den anden. Selvfølgelig skal Wiland bare ud og tage den, men Ragnar skal omvendt heller ikke så langt ind mod målet uden at sætte hovedet på den bold.\nInteressant nok og noget der muligvis har haft en indflydelse på forsvaret, så var der for første gang under Ariël Jacobs byttet om på Ragnar Sigurdsson og Kris Stadsgaard, så Stadsgaard lå til højre i forsvaret og kunne bidrage mere til opspillet med sit højreben mens Sigurdsson, den dårligere pasningsspiller, lå til venstre. Hele efteråret var den omvendt med Stadsgaard til venstre og Sigurdsson til højre. Hvis det gav nogle forvirringer så kom de sig dog over det, for i anden halvleg var der langt mere styr på sagerne og der lå Stadsgaard stadig til højre i forsvaret. Det bliver spændende at se om det var noget specifikt til OB kampen eller om der er lagt op til at det er den nye standard i forsvaret. Og om det måske er blevet lavet om fordi Michael Jakobsen er kommet tættere på Ragnar Sigurdsson end han var i efteråret.\nAnden halvleg var en anden historie som sagt, og egentlig startede det allerede i slutningen af første halvleg hvor især et hovedstød af Nicolai Jørgensen var rigtig tæt på. Vi begyndte endelig at se noget til spillere som Christian Bolaños, som forsøgte sig med et regulært Zuma-sakse, Claudemir, som stod svagt i billedet i første halvleg men godt nok oppede sig i anden, og Nicolai Jørgensen. Jørgensen forsøgte flere gange at gå ind i banen med bolden og små ti minutter inde i anden halvleg fik han pladsen til at spille en milimeter-præcis et-to med Daniel Jensen og så var der udlignet.\nJørgensen havde to gange tidligere i halvlegen modtaget bolden samme sted som ved scoringen, søgt ind i banen med bolden og begge gange blev han vendt bort af OBs midtbane. Tredje gang var det Marcus Pedersen der var trukket ned for at følge Jørgensen og han endte med at give Jørgensen masser af plads til at vende op i banen og få front mod målet. Det er en dårlig ide at lade Nicolai Jørgensen få front mod mål med bolden for fødderne, det har de nok også lært i OB nu.\nMålet til 2-3 kom også efter at Nicolai Jørgensen gik ind i banen med bolden, men denne gang skulle der lidt held til. En OB spiller fik ikke Jørgensens for lange træk under kontrol og mister man bolden til en modstander lige uden for feltet, så skal det næsten gå galt. Flot bandespil med Bolaños, der havde sat hele angrebet i gang med en fin aktion på egen banehalvdel, og så en god hovedstødsaflevering ind foran til Claudemir, der viste stor holdånd ved at fejre sit mål ikke med hverken Jørgensen eller Bolaños men derimod med Johan Wiland.\nEfter målet til 2-3 døde kampen lidt ud og selvom der var lidt flere chancer til blandt andet Bolaños og Cornelius og selvom der var lidt optakt til panik i slutminutterne, så blev det aldrig rigtig til noget specielt. Det ene hold ville ikke og det andet hold kunne ikke. Og det hold der ikke ville virkede heller ikke rigtig som om de kunne. Og det hold der ikke kunne virkede ikke rigtig som om de ville. Og så blev det som det blev.\nSå i stedet vil kampen nok mest blive husket som den hvor 33-årige Daniel Jensen fik Superliga debut. Som forudset her på siden (og, host, som i træningskampen ugen før) var det som offensiv midtbanespiller at Daniel Jensen startede inde, foran den vante TK-Claudemir midtbane. Der skulle han ligge og agere spilstation og efter et par små startvanskeligheder lykkedes det ham at finde ind i noget der godt kunne minde om en rytme. Blandt andet ude på højrekanten havde han flere gode aktioner i trekant-spillet med Bolaños og Lars Jacobsen. Han formåede også at komme med ind i feltet et par gange, blandt andet havde han en rimelig stor hovedstødschance som mest af alt viste at hans styrke ikke ligger i hovedspillet.\nProblemet med en offensiv midt i FCK er at når en Nicolai Jørgensen trækker ind i banen, så skal den offensive midt have muligheden for at trække ud på kanten og bytte plads og det er ikke der Daniel Jensen fungerer bedst. Han kom ud på kanten et par gange og når der først skulle løbes igennem derude, så kom han til kort. Også selvom måleinstrumenterne havde ham i løbet af kampen som både den spiller der løb mest og hurtigst.\nBåde med arbejdsindsatsen og så sandelig også pasningsspillet viste Daniel Jensen sig som en spiller der er bedst på den centrale midtbane. Den kombination med Nicolai Jørgensen ved det udlignende mål var af høj, høj klasse. Han lægger en aflevering mellem fire OB spillere der får lige præcis hvad den skal have for at Nicolai Jørgensen er den eneste der kan nå frem til den. Han skal ned på den centrale midtbane og jeg gætter på at vi kan få det at se allerede mod Silkeborg.\nSom er næste kamp nu her på søndag. Det ville være… forfærdeligt hvis vi satte point til mod nedrykningskandidaterne fra Silkeborg. Ganske forfærdeligt.\nMen endelig er vi i gang.\n03/03/13Efter KampenFC SofaOB


Plant et træ - Sponsorer, fonde m.v.\nDette går dit bidrag til\nSponsorer, fonde m.v.\nPlant et Træ har ikke nogen formue. Vi er afhængige af sponsorer, legater, fonde og samarbejdspartnere, som vi skylder stor tak for venlige og forstående donationer til Plant et Træ. Vi kan kun udføre det vigtige arbejde på grund af de nævntes donationer, som vi er dybt taknemmelige for.\nFlere store firmaer yder betydelige beløb til Plant et Træ. Disse firmaer kalder vi sponsorer. Plant et Træ vil gøre alt, hvad vi kan for, at disse firmaer får noget igen for deres betydelige donationer. Graden af, hvad Plant et Træ kan give igen, aftales i hvert enkelt tilfælde. Tit vil disse ydelser hænge sammen med de enkelte firmaers kampagneforløb.\nDesuden er der en gruppe fonde og legater, hvor bestyrelserne gerne vil støtte det livsbekræftende plantearbejde år efter år. Fonde og legaters bestyrelser er ikke i alle tilfælde interesseret i omtale. Derfor udviser vi i den sammenhæng en vis diskretion. Men har en fond eller legatbestyrelse ønske om offentliggørelse af, hvad de har ydet, opfylder vi selvfølgelig ønsket.\nLæs mere her, hvis du som sponsor, fond m.v. tænker på at støtte Plant et Træ med et større beløb.


Hestens sanser - Ridehesten Junior\nHeste har fem sanser ligesom os mennesker; synssansen, høresansen, følesansen, lugtesansen og smagssansen.\nHeste er skabt til at leve i naturen, så deres sanser er meget skarpe, for at de kan overleve. De bruger blandt andet deres sanser til at finde mad og snakke med andre heste og til at finde ud af, om der er fare på færde.\nVed at lære om hestens sanser kan du undgå farlige situationer og få et bedre forhold til heste. Det nytter nemlig ikke noget at blive irriteret på en hest, fordi den bliver bange for noget, som du ikke selv kan se eller høre. I stedet for at skælde ud kan det hjælpe at berolige hesten, så den forstår, at der ikke er noget at være bange for.\nHesten har et meget stort synsfelt( område den kan se). Om dagen ser hesten ligeså godt som mennesker, og om natten ser den bedre, end vi gør. Desuden er hesten bedre til at se bevægelse, end vi er. Måske er det derfor, nogle heste springer til siden, bare der blæser et lille stykke papir forbi. Hesten ” stiller skarpt” på omgivelserne ved at flytte hovedet, så den ser tingene i den rigtige afstand og vinkel. Derfor skal hesten have lov til at dreje eller løfte hovedet, hvis den for eksempel skal se en forhindring på springbanen.\nHestens lugtesans er meget veludviklet. Undersøgelser har vist, at en hingst kan lugte, om en hoppe er i brunst på ca. 1 kilometers afstand. I naturen bruger vilde heste deres lugtesans til at finde ud af, om der er et rovdyr i nærheden. Heste kender blandt andet hinanden på lugten. Hvis man skal lukke en ny hest ind i en flok heste, kan det derfor være en god idé, at lade den stå på en fold i nærheden af sine nye kammerater et par dage. Sådan kan hestene vænne sig både til synet og lugten af hinanden, inden de bliver lukket sammen.\nHestens øre er formet som en tragt og kan drejes, så hesten kan opfange lyde fra forskellige retninger. Heste har 16 muskler til at bevæge ørerne med. Ørerne kan også drejes uafhængigt af hinanden, så hesten kan lytte i flere retninger på samme tid. Det ser man tit, når man rider, hvor hesten har et øre rettet fremad, og et rettet bagud for at lytte til rytteren. Hestens hørelse er skarpere end menneskers, derfor kan de godt blive stressede af høj larm. Tænk på det inden du skruer op for radioen i stalden. Man siger, at heste har en sjette sans, som f.eks. viser sig ved, at de bliver nervøse og vrinsker inden en naturkatastrofe. Men i virkeligheden er det hestens fine hørelse, der gør den i stand til at opfatte storme og jordskælv på meget stor afstand.\nSmagssansen virker sammen med lugtesansen. Heste har en helt bestemt mening om, hvad de kan lide at spise, og hvad de ikke kan lide. Prøver man at give hesten noget at spise, den ikke har fået før, vil den smage grundigt på det, inden den tygger maden i sig eller spytter den ud.\nHvis man putter medicin i hestens foder, kan den let skille medicinen fra med sin følsomme mule, så den ligger tilbage i krybben. Heste i naturen kan godt lide at spise mange forskellige slags græs og urter. Måske er det forklaringen på, at nogle heste kan blive trætte af deres foder, hvis de altid får det samme at spise.\nHestens hud er meget følsom. Tænk bare på, hvordan den kan ryste med skindet, hvis der sætter sig en lille flue eller en hestebremse på den.\nHestens mule er specielt følsom, og bliver tit brugt til at undersøge omgivelserne med. Sammen med lugtesansen, smagssansen og synet hjælper den følsomme mule også hesten til at finde de bedste græstotter på marken.\nHeste i folk bruger meget tid på at nusse og klø hinanden med mulen eller tænderne. På den måde hjælper de hinanden med at ordne pelsen, men det er også en måde for hestene at holde sig gode venner på. Selv hvis du strigler din hest, vil den opfatte det som et tegn på, at du er en god ven. Tænk på det, næste gang du skal i gang med striglerne.\nTonya Bille Nielsen, 4. juli 2016 4. juli 2016


9. februar 2019 - kl.9:39 - af: Henrik Christensen\nIndflytningsklar og grundmuret villa fra år 2006 med god planløsning samt muret garage på 48 kvm.\nHer kan I glæde jer til en virkelig indbydende villa, der er attraktivt beliggende i børnevenligt kvarter. Nærmiljøet er roligt og trygt og vejen ender blindt, hvor børnene frit kan lege – et af Sæbys mere populære områder med skolebussen lige udenfor døren. Villaen er grundmuret og med gulvvarme i hele huset samt er der muret garage på hele 48 kvm.\nHuset er tilpasset familielivet med stort alrum samt forældre- og børneafdeling i hver sin ende af huset. Udover den gode planløsning i huset bydes du også velkommen til et velholdt og indflytningsklart hus. Der er lofter til kip i køkkenalrummet og i stuen.\nKom med indenfor og se på herlighederne. En villa af denne størrelse har naturligvis også et stort og praktisk bryggers med vaskefaciliteterne og god plads til familiens sko- og overtøj. Separat afdeling med 2 gode værelser og lækkert badeværelse. Jeg kan nemt forestille mig hvor praktisk dette er i hverdagen især for børne- og teenagefamilien.\nEt helt fantastisk køkkenalrum hvorfra der er udgang til den enestående terrasse mod sydvest med masser af plads til hygge og privatliv. Fra alrum adgang til endnu et værelse samt adgang via fransk dør til hyggelig stue med kig til den flotte velanlagte have. Voksenafdeling praktisk indrettet med soveværelse med walk through closet til lækkert badeværelse med brus og karbad.\nJeg er overbevist om at I vil få mange gode år i denne skønne villa. Ring i dag for fremvisning 96 89 04 77\nAdresse: Chr. Limkildesvej 3\nPris: 2.998.000 kr\nEjerudgifter: 2.399 kr


Rensning af fliser I fliserens i din indkørsel, rundt om huset, terrassen og i flisegange\nRensning af fliser i Aalborg og Nordjylland\nRensning af fliser indebærer fliser i indkørsler, på terrasser, i flisegange og rundt om huset. En grundig fliserens udføres som oftest i ledtog med en algebehandling, som efterlader fliserne næsten som nye. Under en fliserens vil fugesandet uundgåeligt forsvinde flere steder, og derfor tilbyder vi også at fylde fugerne op på ny med sand.\nI vores øjne er det en god idé at få et professionelt firma med den rette erfaring til at udføre en rensning af fliser, da overfladen kan tage skade, hvis ikke fliserensningen udføres korrekt og med stor omhyggelighed. Vi kommer gerne ud og tager en uforpligtende snak om rensning af fliser hos dig – priser starter ved 750 kroner.


dwt fortelte – Autocamper-Nyt.dk\nDWT Patron Air HQ er et autocamperlufttelt som kan stå opslået alene. Bundmålet er 340 x 240 cm plus et 60 cm dybt udhæng. Ekstraudstyr er bl.a. en sovekabine md et bundmål på 210 x140 cm. Her ser du ind i DWT Patron Air HQ med sidedøre og myggenet/ventilation i sidevinduerne. Det vejer 24 kg. […]\nPressemeddelelse Claus Winneknecht overtager nu også sin bror Peters opgaver Fordelspakke med prisfordele; stadig større fokus på øget kundeorientering Baunatal, 28. august 2015: Claus Winneknecht overtager hele DWT-Zelte Campingmarkedet i Danmark forbliver en vigtig del af udlandsforretningen hos DWT-Zelte. Som leverandør af det fulde sortiment ønsker producenten fra Baunatal også fremover at øge kundeorienteringen og […]


Brugervilkår - TOPModel by Depesche Danmark\nGenerelle betingelser for brug af www.top-model.biz\nMed top-model.biz hjemmesiden ønsker vi at tilbyde dig en mindre verden af oplevelser på nettet. Til sådan et tilbud hører der naturligvis et par regler til. Derfor er brugen af hjemmesiden og brugen af de tilbudte ydelser underlagt nedenstående generelle betingelser og regler for brug.\nTOPModel hjemmesiden drives af MOTTO A/S, Teglevej 8, 2640 Hedehusene, Danmark. (herefter kaldet „MOTTO“).\nVed at bruge hjemmesiden afgiver du som bruger din fulde accept og samtykke til MOTTO i henhold til disse betingelser. Ellers er brugen af hjemmesiden og dets ydelser ikke tilladt.\nIndholdet på www.top-model.biz omfatter materiale, der er beskyttet af ophavsrettigheder, varemærker eller andre ophavsinformationer, som kan inkludere, dog uden at begrænse sig til, tekst, software, billeder, video, lydfiler, grafik og musik. Al indhold på hjemmesiden er dækket af ophavsrettigheder som et samlet værk under dansk lovgivning. Alle andre varemærker, der forefindes på hjemmesiden, tilhører de respektive ejere, i visse tilfælde inkl. MOTTO. Alle rettigheder er forbeholdte. Enhver brug af vores varemærker og navne på andre hjemmesider er ikke tilladt uden forudgående aftale med MOTTO.\nDet er tilladt at gemme og udskrive sider fra hjemmesiden udelukkende til privat brug. I modsætning hertil er reproduktion til kommercielle formål og videregivelse til tredjemand kun tilladt med udtrykkelig skriftlig tilladelse fra MOTTO.\nTOPModel hjemmesiden kan indeholde links til andre hjemmesider. MOTTO kontrollerer linket første gang, der linkes til disse sider, men har derudover ingen indflydelse på design, indhold og løbende ændringer på disse hjemmesider. Du er indforstået med, at MOTTO ikke påtager sig noget ansvar for lovligheden, nøjagtigheden, aktualiteten, fuldstændigheden og kvaliteten af de informationer og ydelser, der leveres og er tilgængelige på disse eksterne hjemmesider. Du er indforstået med, at enhver brug af eksterne hjemmesider foregår på egen risiko, og endvidere at MOTTO ikke kan holdes ansvarlig for eller hæfte for (direkte eller indirekte) eventuelle tab eller skader, eller påståede tab eller skader, der på nogen måde er relateret til sådanne eksterne hjemmesider, og du frasiger dig enhver form for erstatningskrav rettet mod MOTTO i sådanne tilfælde. Alle anliggender vedrørende en ekstern hjemmeside bør rettes til dennes respektive administrator eller webmaster.\nHjemmesiden er oprettet med den største omhu for nøjagtighed og din sikkerhed. Ikke desto mindre kan MOTTO ikke give nogen garanti for rigtigheden, gyldigheden, fuldstændigheden og sikkerheden af hjemmesidens indehold, oplysninger og information.\nPå grund af internettets og forskellige computersystemers karakter, kan MOTTO ikke garantere en fuldstændig og uafbrudt tilgængelighed af TOPModel hjemmesiden. Selvom MOTTO altid bestræber sig på at holde TOPModel hjemmesiden virusfri, kan MOTTO ikke garantere sig imod eller frasige sig risikoen for vira.\nMOTTO er ikke ansvarlig for eventuelle skader, der opstår som følge af brugen af denne hjemmeside, hverken direkte eller indirekte, med undtagelse af tilfælde af person-, legems- og sundhedsskade, der beror på MOTTOs forsætlige eller groft uagtsomme misligholdelse af aftalen. MOTTO er kun ansvarlig for misligholdelse af væsentlige kontraktlige forpligtelser (kardinal forpligtelser), begrænset til forudsigelige og typisk forekommende tab eller skader.\nVed brug a hjemmesidens ydelser og tilbud, kan du blive bedt om at afgive personlige oplysninger. Alle oplysninger er frivillige. Dine personlige data gemmes, behandles og anvendes udelukkende i overensstemmelse med de gældende danske databeskyttelsesregler.\nDe personlige data, der indsamles under brugen af vores hjemmeside, anvendes med det formål at behandle dine anmodninger. Brug af dataene med henblik på reklame og markedsføring finder kun sted med dit samtykke. Du kan til enhver tid tilbagekalde dit samtykke med fremadrettet virkning.\nBilleder, tekster og andet materiale tilsendt MOTTO, giver automatisk ret – men ikke forpligtelse – til offentliggørelse af materialet på MOTTOs eksisterende medier (hjemmeside, magasin, sociale medier), medmindre der foreligger anden skriftlig tilladelse mellem brugeren og MOTTO. Hvis en tekst, billede eller andet materiale offentliggøres, har MOTTO ret til at reducere, tilskære eller korrigere i dette efter eget skøn. Tilsendt materiale kan desværre ikke returneres medmindre andet er aftalt.\nDeltagelse i spil, konkurrencer og lign. aktiviteter på TOPModel hjemmesiden og MOTTOs øvrige sociale medier udelukker enhver form for retslige krav. MOTTO forbeholder sig til enhver tid ret til at ændre præmier og konkurrenceregler. Det er ikke tilladt for ansatte i MOTTO og pårørende dertil at deltage i konkurrencer på hjemmesiden.\nFor at forbedre brugen af hjemmesiden anvender vi som de fleste andre udbydere på internettet såkaldte “cookies”. Dette er små tekstfiler, der er gemt på din computer. Dette giver os mulighed for at genkende din computer under fremtidige besøg og gøre besøget og din oplevelse på TOPModel hjemmesiden meget nemmere og bedre. Cookies indsamler ingen personlige oplysninger om dig. De gør heller ingen skade på din computer og indeholder ikke virus.\nDu kan naturligvis altid slette de cookies, der er indstillet på din computer. Hvis du ikke ønsker at modtage cookies, kan du til enhver tid deaktivere denne funktion ved at indstille din browser.\nDu kan fortsat bruge TOPModel hjemmesiden uden cookies, men brugen af hjemmesidens funktioner kan være begrænsede og hjemmesiden mindre praktisk anvendelig for dig, hvis cookies ikke anvendes.\nTil enhver tid med fremadrettet virkning forbeholder MOTTO sig ret til efter eget skøn og uden forudgående varsel at ændre, forny, tilføje eller fjerne dele af disse brugsbetingelser. Ændringer vises på TOPModel hjemmesiden, så tjek regelmæssigt brugsvilkårene for hjemmesiden for ændringer. Den videre brug af TOPModel hjemmesiden er kun mulig, hvis du accepterer ændringerne. Ved fortsat at bruge hjemmesiden regnes opdatering af vilkår og ændringer som indforstået.


Feriebolig, Stockholms kommun, SE: Ferielejligheder m.m. | HomeAway\nStockholms kommun – find den bedste feriebolig\nDerfor elsker rejsende at besøge artistiske Stockholm\nNyd blandt andet museer, teater og historiske seværdigheder, når du lejer en feriebolig i Stockholm. Denne romantiske by, der er kendt for sine indkøbsmuligheder, sine restauranter og sine muligheder for at tage på udflugter, vil bestemt ikke skuffe. Kungliga Operan, Stockholms middelaldermuseum og Nationalmuseet er blot nogle få af de mest kendte kulturelle seværdigheder. Med en feriebolig får du et hjem væk fra hjemmet, og mange ferieboliger har både fuldt udstyret køkken og udendørsgrill, hvis du skulle få lyst til lidt hjemmelavet mad.\nOplevelser og attraktioner i og omkring Stockholm\nLeder du efter ting at lave under dit ophold? Selvom det kan være fristende at blive i din hyggelige feriebolig hele dagen, så tag et smut ud, og udforsk alt, der gør Stockholm til et skønt rejsemål. Her er nogle af de største attraktioner, som ligger højst 50 km fra byens centum:\nOstermalms Saluhall fødevaremarked (0,9 km)\nSkansen Akvarium (2,3 km)\nOplev de naturskønne seværdigheder i Stockholm\nUanset om du er vild med nye aktiviteter eller bare vil nyde omgivelserne, er Stockholm et fantastisk sted at nyde naturen. Her er nogle få af områdets mest betagende seværdigheder, som alle ligger mindre en 50 km fra byens centrum:\nKom omkring i Stockholm\nFlyv til Stockholm (BMA-Bromma), som er den nærmeste lufthavn og som ligger 7,2 km fra byens centrum. Hvis du ikke kan finde en flyafgang, der passer til din rejse, kan du flyve til Stockholm (ARN-Arlanda), som ligger 36,2 km væk.\nRejser du med tog, er Stockholm City Station, Stockholms Centralstation og Stockholm Södra Station byens største stationer. Du kan komme omkring i Stockholm ved at tage metroen ved Sergels Torg Sporvognsstation, Hötorget T-Bane eller T-Centralen.\nHvor skal jeg overnatte nær Stockholms kommun, SE?\nVores annoncer i 2019 tilbyder et stort udvalg af 303 ferieboliger nær Stockholms kommun. Fra 93 Ferielejligheder til 148 Feriehuse – find unikke ferieboliger til et uforglemmeligt ophold med familie og venner nær Stockholms kommun.\nHvilket område er bedst at overnatte i, når jeg rejser til Stockholms kommun?\nUanset om du rejser på egen hånd eller med familie og venner, får du her en oversigt over de områder med det største udvalg af ferieboliger til en længere ferie eller et weekendophold i Stockholms kommun:\nSödermalm: 32 ferieboliger\nHvad er de mest populære seværdigheder at overnatte i nærheden af på en rejse til Stockholms kommun?\nHomeAway tilbyder en lang række ferieboliger i nærheden af spændende seværdigheder i Stockholms kommun. De mest populære seværdigheder, som HomeAways feriegæster overnatter i nærheden af, er:\nStockholm City Conference Centre: 365 feriehuse\nSveriges parlament (Sveriges riksdag): 364 feriehuse\nStockholms Centralstation: 362 feriehuse\nHammarbybacken Skisportsområde: 366 feriehuse\nDer er også en lang række andre seværdigheder i Stockholms kommun, som du kan finde en feriebolig i nærheden af på HomeAway. Brug søgefeltet for at se udvalget af ledige ferieboliger i nærheden af din foretrukne seværdighed.\nKan jeg leje Ferielejligheder i Stockholms kommun?\nJa, selvfølgelig. HomeAway tilbyder 93 Ferielejligheder i Stockholms kommun. Blandt andre populære typer af ferieboliger i Stockholms kommun finder du:\nKan jeg finde en feriebolig med pool i Stockholms kommun?\nJa, du kan vælge din foretrukne feriebolig med pool blandt vores 38 ferieboliger med pool i Stockholms kommun. Brug søgefeltet for at se udvalget af ledige ferieboliger.\nUdforsk destinationer i området omkring Stockholms kommun\nStockholm observatoriemuseum (Observatoriemuseet)


Dobbeltkoncert med lokale bands - sn.dk - Forsiden - Nordsjælland - Helsingør\nTransaxion spiller progressiv rock.\nArtiklen: Dobbeltkoncert med lokale bands\nDobbeltkoncert med lokale bands\nHelsingør - 10. januar 2019 kl. 15:59\nDer drysses med lokalt stjernestøv, når de to bands Transaxion og Drew and The Crew giver dobbeltkoncert på Toldkammeret fredag den 1. februar.\nDet andet band er med Andrew Murray and The Crew.\n- Tag med tilbage i tiden og lad nostalgien strømme gennem kroppen til klassikere fra blandt andre Scorpions, David Bowie, Gary Moore, Led Zeppelin, Whitesnake, Cream, Deep Purple og AC/DC, lyder opfordringen.\nForsanger Andrew Murray, der oprindelig er fra den engelske by Sheffield, leverer som orkesterets frontfigur en fantastisk og sjælden sikker vokalpræstation. Han er blandt andet kendt fra X-faktor, hvor han for alvor beviste, at han er blandt Danmarks absolut bedste rocksangere.\nAlle bandets medlemmer er erfarne musikere, og sammen spiller de overbevisende gengivelser af de største rockhits - helt tilbage fra 70'erne og frem til i dag.\nBilletter på www.kuto.dk


De snylter, gylper og danser - Tre ting, du ikke vidste om bier | Klima | DR\nDe snylter, gylper og danser - Tre ting, du ikke vidste om bier\nFlittig som en bi? Ikke nødvendigvis. Nogle bier nasser på de andre. Og så er der dem, som kender klokken.\nVerdens bier har det hårdt. Siden 1970'erne har der været nedgang i antallet, og mange arter er nu truede.\nKlimaforandringer og mide-angreb er nogle af årsagerne. Og så spiller pesticider også en rolle. Ny forskning viser for eksempel, at humlebier kan blive afhængige af skadelige pesticider. Det kan du læse mere om her.\nLæs også:Byg en bi-bolig: Sådan hjælper du med at redde de danske bier\nDet er skidt. For bierne er med til at bestøve afgrøder, der sørger for mad til store dele af verdensbefolkningen.\nSå vi er dybt afhængige af dem. Men hvad er bierne egentlig for nogle insekter? Her kan du blive lidt klogere på de summende bestøvere.\n1. Lader andre arbejde for sig\nStørstedelen af alle biarter i Danmark er vildtlevende.\nI modsætning til humlebier og honningbier, som lever i sociale kolonier, er de fleste vildtlevende bier enlige. De skal selv klare alt arbejdet.\nOg så er de ofte fødespecifikke. Det vil sige, at de kun spiser pollen og nektar fra ganske få forskellige plantearter. Det forklarer biolog hos Naturhistorisk Museum Aarhus, Emil Skovgaard Brandtoft:\nLæs også:Se vores nye kryb: Klimaforandringer lokker insekter til Danmark\n- Blåhatjordbi samler for eksempel kun pollen fra blåhat. Og den skal samle flere millioner pollenkorn i løbet af sit liv for at have mad nok til de larver, der kommer ud af æggene, siger han.\nMen blandt de hårdtarbejdende bier, er der også nogle snyltere, forklarer Emil Skovgaard Brandtoft:\n- Der findes nogle som bare nasser på de andre. For eksempel har Blåhatjordbi en parasit, som hedder Blåhathvepsebi.\n- Når parasitten opdager, at Blåhatjordbien har gravet en redegang og fyldt den op med pollen, så flyver den ned og lægger også sine æg dernede, siger han.\n2. Danser for at vise vej\nForskere har længe været fascineret af, hvordan honningbier kommunikerer med hinanden.\nEn bi kan nemlig vise de andre bier vejen til de gode blomster med masser af nektar. Og det gør den blandt andet ved at danse den såkaldte svansedans.\n- Her danser bierne i et ottetals-mønster, siger biforsker ved Aarhus Universitet, Per Kryger.\nBIOLOG OPDAGER BIERNES HEMMELIGE SPROG\nDen østrigske biolog Karl von Frisch var en af de første, der fortolkede biernes dans.\nHan påviste, at bierne bruger deres dans til at vise andre bier vej.\nSammen med to andre forskere modtog Frisch i 1973 nobelprisen for sine studier med dyrs adfærdsmønstre.\nLæs også:Er du et myggemåltid? Derfor får du flere stik end dine venner\n- Når bien for eksempel danser opad, fortæller den, at de andre bier skal flyve mod Solens retning. Solen flytter sig hele tiden, og det kan man også se på bidansen, der rykker retning, fortsætter han.\nSå honningbierne har både styr på klokken og retningen. Og så har de styr på afstanden, forklarer Per Kryger:\n- Dansen giver også et budskab om, hvor langt bierne skal flyve. Det kan man se på, hvor lang tid dansen varer.\nSvansedansen er velstuderet og efterhånden accepteret af mange forskere. Men der er stadig en del debat om, hvordan bierne forstår dansen.\nLæs også:Landmænd skal forsøge at redde vilde bier\n- Det hele foregår jo i et helt mørkt bistade, hvor bierne ikke kan se. Men en af teorierne er, at der opstår nogle luftstrømninger, når bierne laver de her svansebevægelser, siger Per Kryger.\n3. Du spiser gylp på dit morgenbrød\nDe fleste ved, at det er honningbierne, som laver honning på baggrund af nektar fra blomster. Men i selve processen skal nektaren forbi biernes honningmaver, som fungerer som beholdere.\nAllerede under flyveturen hjem fra blomsterne starter bierne processen med at lave honning. Den sukkerholdige nektar skal nemlig inddampes, så vandet forsvinder.\nOg det foregår ved, at bierne sluger nektaren og gylper den op igen. Og så gentager de processen.\n- En dråbe nektar, som bien har i maven bliver givet videre til den næste bi, som giver den videre til næste. Og sådan fortsætter det. Så nektaren ryger forbi mange munde og mange maver, inden det bliver til honning, siger Per Kryger.\nBierne samler den færdige honning i celler i vokstavler.\nProgrammering: Casper Glumsøe Bach, Tommy Faldt Pedersen og Jesper Winther.


Banenyt august 2017 - Hedeland Golfklub\nSommeren er over os, og vi klipper meget græs for tiden. Det regner med jævne mellemrum og sørger for at banen er grøn og ikke tørrer ud et eneste sted. Det betyder, at I der køre buggies skal se lidt oftere i ”nyt om banen”, da der kan være lukket for brug af golfbuggies.\nVi har de sidste dage luftet greens, så overfladen er i stand til at tage imod de store mængder vand, der kommer. De trængte til luft, og kvitterer allerede ved at se sundere ud.\nDen kommende mandag, den 14. august , er tiderne i golfbox spærret og banen er lukket. Vi skal propprikke greens og håber, at vi herved kan komme foran de fleste spillere på denne måde. Vi skal have godt vejr med sol så vi kan prikke, efterså, topdresse, slæbe sand ned og rulle greens på én og samme arbejdsdag. Det kan nok virke voldsomt, at vi igen skal arbejde med greens, da de lige er luftet. Propprikning går ud på, at fjerne en del af det filt, der opbygges af dødt plantemateriale. Dette filt samler vandet og gør overfladen blød og vandholdig. Det er ikke sundt for planten, og det fugtige miljø udgør en god grobund for svampe, som vi ikke kan lide.\nVi satser på, at vi får en god arbejdsdag, og forhåbentlig er vi færdige, når banen åbner kl. 11.00.


3 idéer til, hvad du kan hækle til jul\nGå all-in på julepynt – The Julekalender style\n3 grunde til at klæde sig pænt på juleaften\nEfter jul kommer fastelavn; planlæg den bedste fest\nIdéer til nye juleaktiviteter og -traditioner\nEr du vild med at hækle, er der masser af juleprojekter, du kan kaste dig over. Det kan for eksempel være at hækle tøj, du kan bruge som gave eller julepynt. Se forslagene herunder.\nLige meget om du er nybegynder eller erfaren i forhold til at hækle, kan du have brug for noget inspiration. Et af de tidspunkter, hvor der er masser at hækle til, er til jul. Det er oplagt, at du går i gang i god tid. Særligt hvis du vil kaste dig ud i et større projekt som at hækle tøj.\n1. Hækl matchende juletrøjer\n2. Julekjole til børn\n3. Begynd blødt med hæklet julepynt\nHar du mod på det, kan du kaste dig ud i at hækle matchende juletrøjer. Det er et stort projekt – særligt fordi du jo skal hækle hele to trøjer. Når de er færdige, kommer I dog også til at se fantastiske ud, og I har nogle trøjer, som I kan gå med til jul hvert år.\nDu har mange muligheder for at vælge, hvordan du gerne vil hækle en trøje. Du kan hækle to helt ens trøjer eller nogle, der bare minder om hinanden. To sjove trøjer kan for eksempel være, at du hækler en, hvor der står ”artig” og en, hvor der står ”uartig” på. Så kan I selv bestemme, hvem der er hvem.\nEr du ikke helt så erfaren ud i at hækle, men vil du stadig gerne hækle tøj, kan du kaste dig ud i at hækle en julekjole til et barn. Er der et lille barn i familien, der vil elske en fin kjole til jul, er det oplagt, at du starter med at hækle den til hende.\nDu kan finde mange hækleopskrifter på nettet på kjoler til børn. Hvis du ikke lige kan finde en, der er skabt specifikt til jul, kan du selv skifte farverne ud, så de passer til de klassiske julefarver.\nHvis du er nybegynder udi at hækle, er det en god idé, at du starter med et mindre projekt. Tøj kan være svært at få til at se helt rigtigt ud. I stedet kan du kaste dig ud i at hækle julepynt selv. Det kan for eksempel være hæklede hjerter og stjerner, du kan hænge på juletræet, eller små nissefigurer til vindueskarmen.\nDu har altså masser af muligheder for at finde et hækleprojekt til dit niveau. På den måde kan du hurtigt komme i gang med at hækle til jul.\nUdgivet i 18/06/2020 18/06/2020 Forfatter Henrik Andersen\nForrige Forrige indlæg: Efter jul kommer fastelavn; planlæg den bedste fest\nNæste Næste indlæg: 3 grunde til at klæde sig pænt på juleaften


Puljer og tilskud til foreningsarbejde og aftenskoler - Nyborg.dk\nFor foreninger, frivillige og andre kulturelle initiativer\nPuljer og tilskud til foreningsarbejde og aftenskoler\nSøg økonomiske midler til foreningsarbejde, aftenskoler, forsamlingshuse og lignende.\nGrundlag for tilskud (Nyborgordningen)\nGrundlaget for at modtage tilskud er, at foreningen er godkendt som en folkeoplysende forening med vedtægter og er hjemmehørende i Nyborg Kommune.\nDer kan ikke ydes tilskud efter Folkeoplysningsloven til en virksomhed med et kommercielt sigte.\nPulje til vedligeholdelse af forsamlingshuse\nForsamlingshuse med beliggenhed i Nyborg Kommune kan hvert år få del i en pulje på 500.000 kroner til vedligeholdelse og renovering.\nBevillinger fra puljen skal primært gå til vedligeholdelse, istandsættelse, modernisering, energiforbedring samt om- og tilbygning. Renovering af udearealer/parkeringsforhold kan også indgå i puljen.\nPuljen kan medfinansiere op til 50 procent af projektets samlede udgifter. Bevillingen kan være flerårige. Der kan max bevilges 200.000 kr. pr. år.\nAnsøgning til puljen skal indeholde:\nBeskrivelse af renoveringsopgaven samt budget\nEget arbejde kan indgå i budgettet med 100 kr./time\nDet ansøgte beløbs størrelse\nTidspunkt for renoveringsopgavens udførelse\nDer skal også oplyses om forsamlingshusets:\nAktivitetsniveau – antal udlejninger\nForsamlingshusets seneste godkendte regnskab\nEventuelle tilskud fra andre puljer/fond\nAllerede gennemførte renoveringer\nRenoveringsopgaven skal være afsluttet to år efter bevillingsdatoen. Ansøgningsfrist til puljen er 1. februar hvert år.\nAnsøgning sendes til Skole- og Kulturafdelingen, att. Dorte Elgaard, skole-kulturafdeling@nyborg.dk\nUdviklingspuljen for folkeoplysende nyudvikling\nUdviklingspuljen støtter nyudvikling indenfor folkeoplysningsområdet.\nEtablerede foreninger, selvorganiserede grupper og enkeltpersoner hjemmehørende i Nyborg Kommune kan søge.\nPuljen kan blandt andet anvendes til:\nNye initiativer og aktiviteter\nTilbud rettet mod børn, unge og nye grupper\nNye samarbejdsrelationer og partnerskaber\nEtablering af nye foreninger og nye grene i eksisterende foreninger\nDer ydes ikke tilskud til kommercielle formål samt foreningers almindelige drift.\nUdviklingspuljen kan søges løbende.\nAnsøgningen sendes til Skole- og Kulturafdelingen, att. Dorte Elgaard, skole-kulturafdeling@nyborg.dk\nAnsøgers/forenings navn og adresse\nBeskrivelse af idéen, initiativet, aktiviteten og evt. periode\nDer aflægges regnskab for udbetalte tilskud og en kort evaluering senest 3 måneder efter projektets afslutning. Midler, der ikke er blevet brugt, skal tilbagebetales.\nFolkeoplysningsudvalget kan beslutte, at udviklingspuljen – eller dele af den – kan anvendes til særlige indsatsområder.\nHar du spørgsmål angående puljen, kan du kontakte\nAnna Hauritz Nielsen, tlf. 6333 7882, anhn@nyborg.dk\nDorte Elgaard, tlf. 6333 6863, del@nyborg.dk\nTilskud til medlemmer under 25 år\nHvis foreningen har medlemmer under 25 år, kan du søge om et tilskud på 25 kroner pr. medlem.\nUdover tilskuddet på 25 kroner kan der søges om et gradueret tilskud pr. medlem ud fra foreningens type.\nTil type 1 - Idræts- og spejderforeninger:\n25 kr. + 150 kr. = 175 kr. i alt pr. medlem.\nTil type 2 - Øvrige foreninger:\n25 kr. + 0 kr. = 25 kr. i alt pr. medlem.\nGrund- og medlemstilskud fremskrives med KL's pris- og lønfremskrivning.\nTilskuddet ansøges via skema en gang årligt inden 1. april. Du finder skemaet nederst på denne side i boksen 'Ansøgningsskemaer'.\nAnsøgningen sendes til Skole- og Kulturafdelingen, att. Dorte Elgaard, skole-kulturafdeling@nyborg.dk.\nDatoen for foreningens opgørelse af medlemmer, skal være den samme hvert år.\nUngdomsklubber, der er oprettet via Lov om støtte til Folkeoplysning, kan ikke oppebære tilskud efter Nyborgordningen.\nForeninger kan søge om tilskud til voksenundervisning hos Folkeoplysningsudvalget. Nedenfor kan du læse om betingelser og krav for at søge.\nDu finder ansøgningsskemaet nederst på denne side i boksen 'Ansøgningsskemaer'.\nAnsøgning om tilskud til undervisning, fremsendes til Folkeoplysningsudvalget senest 1. oktober året før. Der søges for et kalenderår ad gangen.\nBudget for det ansøgte kalenderår vedlægges ansøgningen. Såfremt budgettet varierer væsentligt fra det gennemførte undervisningstimetal i det senest afsluttede undervisningsår (fra 1. august til 31. juli) vedlægges tillige en skriftlig begrundelse.\nMotionsgymnastik kan ikke etableres som undervisning.\nFolkeoplysningsudvalget godkender tilskudstilsagnet (lønudgiften), så de enkelte foreninger modtager tilskudstilsagn senest 1. december for det efterfølgende kalenderår.\nFolkeoplysningsudvalget kan foretage en regulering af tilskudstilsagnet.\nAf tilskudstilsagnet skal der afsættes 10% til debatskabende aktiviteter. Regnskab/redegørelse indsendes sammen med foreningernes øvrige afregning senest 1. marts det følgende år.\nAftenskolerne kan anvende op til 36% af deres tildelte tilskudstilsagn på ”fleksible tilrettelæggelsesformer” (40% af den del af tilskuddet, der ikke anvendes til 10%-puljen til debatskabende aktiviteter). Der er tale om en kan-bestemmelse, hvorfor aftenskolerne kan vælge fortsat udelukkende at tilbyde traditionel aftenskoleundervisning. Der henvises til de lokale udarbejdede retningslinjer for anvendelse af de ”fleksible tilrettelæggelsesformer”.\nØnskes der undervisning for lukkede hold, skal Folkeoplysningsudvalget ansøges – emne, deltagerkreds, antal lektioner samt undervisningssted skal oplyses ved ansøgning. Undervisning af den samme deltager kan kun godkendes for deltagelse på et hold og højst i 1 år.\nHvis særlige forhold gør sig gældende, kan Folkeoplysningsudvalget beslutte at fravige kravene om deltagerbetaling for grupper eller enkeltpersoner. Aftenskoler, der ønsker at fravige kravet om deltagerbetaling, skal fremsende ansøgning til Folkeoplysningsudvalget med beskrivelse/begrundelse for afvigelsen. Folkeoplysningsudvalget vil tage beslutning i hver enkelt ansøgning.\nDer kan som hovedregel ydes kommunalt tilskud til den manglende deltagerbetaling med max 1/3.\nTilskud til foreninger, der selv forestår lønudbetalingen, udbetales i januar og oktober kvartaler.\nTilskud til foreninger, hvor kommunen forestår lønudbetalingen, indsættes på en konto i foreningens navn. Lønudbetalingen vil herfra finde sted i det omfang, der er dækning på kontoen.\nEfter behov kan foreningen selv indsætte beløb (deltagerbetaling) på kontoen.\nSåfremt aftenskoler, hvis landsorganisation modtager statstilskud, ønsker at Nyborg Kommune forestår lønudbetalingen, skal der betales et honorar til Nyborg Kommune pr. lærer/leder pr. år.\nSenest 1. marts hvert år indberetter den enkelte forening for det senest afsluttede kalenderår - deltagerantal, hold/undervisningstimer fordelt på emner og fordelt på undervisning, foredrag, instrumentalundervisning samt deltagere med handicap i relation til et konkret emne.\nRigtigheden af indberetningen bekræftes ved underskrift af foreningens ansvarlige leder og revisor.\nSenest 1. marts hvert år fremsender den enkelte forening regnskab for den samlede lønudbetaling. Dokumentationen skal godtgøre, at det kommunale tilskud til undervisning, studiekreds og foredrag højest udgør 1/3 af den samlede leder/lærerløn, og at kommunens tilskud til instrumentalundervisning højst udgør 5/7, samt at tilskud til undervisning for deltagere med handicap i relation til et konkret emne højest udgør 8/9 af den udbetalte leder/lærerløn.\nI relation til de særlige tilskudsvilkår ved handicap og instrumentalundervisning (som gælder små hold) – kan holdstørrelsen ved handicapundervisning maksimal være på 7 elever og ved instrumentalundervisning maksimal være på 8 elever.\nTilskud til voksenundervisning gradueres ikke efter fag og emner.\nGenfordeling af eventuelle ubrugte midler til undervisning fordeles således:\nFor at bruge rammen til undervisning bedst muligt indkaldes aftenskolerne hvert år i september/oktober måned til møde, hvor forbrug i indeværende år oplyses.\nPå mødet udarbejdes forslag til budgetomplacering af ikke forbrugte midler, således at disse placeres hvor behovet/aktiviteten er/har været, hvorved pengene følger aktiviteten.\nDenne praksis med budgetomplacering af midler i indeværende regnskabsår kobles med evt. ikke forbrugte midler ved endelig årsregnskab 1. marts – således at disse går med ind i ”budgetomplacering/genfordelingspuljen” ved næste møde september/oktober måned.\nForslag til budgetomplaceringen/genfordelingen skal efterfølgende godkendes i Folkeoplysningsudvalget.\nBeløb, der ikke er anvendt i overensstemmelse med de i Lov om støtte til Folkeoplysning fastsatte regler, skal tilbagebetales.\nForeninger, der modtager tilskud til undervisning m.v., fremsender snarest efter undervisningens start oplysning om navn, adresse, cpr-nr. samt fag og timetal på personer, der ikke er bosiddende i Nyborg Kommune.\nForeningerne skal overfor Folkeoplysningsudvalget - gennem vedtægter eller lignende - dokumentere deltagerindflydelsen.\nAnsøgning om tilskud til lokaler til undervisning indsendes til Folkeoplysningsudvalget senest 1. oktober for det efterfølgende kalenderår.\nTilskud til leje af undervisningslokaler kan som udgangspunkt kun bevilges, når egnede kommunale lokaler ikke kan stilles til rådighed.\nTilskuddet udbetales halvårsvis, når dokumentation for udgiftens afholdelse fremsendes til Skole- og Kulturafdelingen.\nLokaletilskudssatsen følger lovbekendtgørelsen.\nDer er mulighed for fleksibel omfordeling af de årlige økonomiske rammer til løn og lokaler.\nTilskud til leder- og instruktøruddannelse af frivillige\nForeninger kan søge om tilskud til uddannelse af frivillige, ulønnede ledere og instruktører.\nTilskuddet bevilges med 60 procent af de godkendte udgifter til kurser afholdt i Danmark. Der kan maksimum bevilges tilskud ud fra 1.000 kr. pr. dag pr. person til overnatning og fortæring (svarende til 600 kr.).\nHver forening kan maksimum bevilges tilskud ud fra en samlet årlig udgift på 100.000 kr. (svarende til 60.000 kroner).\nI forbindelse med handicappede frivilliges deltagelse i kurser, kan der søges tilskud til personlig hjælper.\nDer ydes tilskud i forbindelse med frivillige, ulønnede ledere/instruktørers transport efter billigste offentlige transportmiddel, og ved kørsel i egen bil ydes der tilskud efter statens gældende regler til befordringsgodtgørelse med den laveste takst.\nTilskud ansøges løbende via skema efter afvikling af uddannelsen og udbetales 2 gange årligt i juni og december. Bilag på afholdte udgifter skal vedlægges som dokumentation.\nDu finder skemaet nederst på denne side i boksen 'Ansøgningsskemaer'.\nTilskud til vedligeholdelse af lokaler\nForeninger med hjemsted i Nyborg Kommune kan søge om tilskud til vedligeholdelse af lokaler, hvis de opfylder betingelserne for modtagelse af driftstilskud til lokaler og lejrpladser i henhold til Lov om støtte til Folkeoplysning.\nLokalerne skal være egnede til foreningens formål og være beliggende inden for landets grænser.\nVed reparationer under 50.000 kroner, skal foreningen sende et ansøgningsskema samt dokumentation for udgifterne. Tilskuddet søges en gang årligt inden 1. april.\nForeninger, der ønsker at foretage større reparationer på over 50.000 kroner, skal henvende sig til Skole- og Kulturafdelingen, inden reparationen udføres. Afdelingen vil herefter besigtige ejendommen og træffe aftale angående reparationens udførelse. Foretager foreningen større reparationer uden Skole- og Kulturafdelingens godkendelse, vil foreningen ikke kunne påregne at få tilskud.\nDer ydes tilskud til lokaler og lejrpladser med 40% eller 70% alt efter foreningens medlemssammensætning over/under 25 år samt over/under 60 år.\nDet vil sige, at foreninger med flest medlemmer mellem 25 år og 60 år får 40% i tilskud og foreninger med flest medlemmer under 25 år og over 60 år får 70% i tilskud.\nVed 50% medlemssammensætning ydes der tilskud med 70%.\nTilskud til nye haller, nye lejemål eller væsentlige udvidelser af lokaleaftaler ydes ikke umiddelbart.\nLokaleanvisning til foreninger\nNyborg Kommune kan anvise egnede lokaler til foreningsarbejde for børn og unge samt undervisning for voksne.\nKommunale lokaler og udendørsanlæg skal stilles vederlagsfrit til rådighed med lys, varme, bad, rengøring, inventar, samt fornøden servicelederbistand.\nKommunen kan i særlige tilfælde undlade at yde servicelederbistand.\nVed udkanten af Christianslund Skoven ligger Hesselhuset med udsigt over Storebælt.\nHuset kan lånes af:\nKommunale daginstitutioner, skoler og SFO´er.\nKommunale institutioner og afdelinger.\nGodkendte folkeoplysende foreninger under “Nyborgordningen”.\nPrivate skoler og SFO´er i Nyborg Kommune.\nPavillonen må anvendes til kl. 24.\nBegge døre fra lokalet (flugtvejsdøre) til det fri skal være låst op.\nDer er siddepladser til 45 personer. Der må maksimum være 80 personer.\nStøjende adfærd accepteres ikke.\nAnvendelse af musik må ikke være til gene for naboer.\nBrugerne rydder pænt op efter sig.\nBorde og bænke tørres af og stilles på plads.\nGulvet fejes og affald fjernes.\nOpstår der skader på inventar og bygning samt ved manglende rengøring, kan der sendes regning til låner/bruger.\nVed tidsbestilling kan nøglen hentes på Nyborg Rådhus, Borgerservice, Torvet 1, Nyborg. Nøglen kan hentes første hverdag før arrangementet og afleveres samme sted første hverdag efter arrangementet.\nDer er indlagt strøm, men ikke vand. Der er mulighed for opvarmning. Der kan hentes vand ved det offentlige toilet i skoven (drikkevand).\nDer henvises til de offentlige toiletter i skoven bagved (lukket om vinteren). Husk at medbringe ekstra toiletpapir.\nPark og Vej har opsynet med pavillonen og sørger for tømning af affald hver mandag og torsdag.\nFor yderlige oplysninger og reservation af pavillon og plæne, kontakt\nAnna Hauritz Nielsen, tlf. 6333 7882, e-mail: anhn@nyborg.dk\nDorte Elgaard, tlf. 6333 6863, e-mail: del@nyborg.dk\nAlle godkendte folkeoplysende foreninger, der modtager tilskud eller får anvist lokaler, skal afgive erklæring til kommunen om, at de overholder reglerne om indhentning af børneattester.\nReglerne omfatter også folkeoplysende foreninger, der normalt ikke har aktiviteter for børn under 15 år, for eksempel aftenskoler og voksenforeninger.\nErklæringen skal afgives en gang årligt i forbindelse med ansøgning om tilskud eller anvisning af lokaler og sker ved afkrydsning på respektive ansøgningsskemaer.\nErklæringen kan også afgives med foreningens digitale signatur.\nHvis erklæringen ikke afgives, kan der ikke udbetales tilskud eller anvises lokaler til foreningen.\nHent erklæring om indhentelse af børneattest her\nAnsøgningsskema til medlemstilskud\nAnsøgningsskema om tilskud til uddannelse af ulønnede ledere og instruktører\nAnsøgning om tilskud til voksenundervisning og lokaler\nSkema til tilskudsregnskab\nAfregning af lokaletilskud\nAfregning af tilskud til debatskabende aktiviteter\nDokumentation for afviklet undervisning – fleksible tilrettelæggelsesformer\nHar du spørgsmål til puljer og tilskud til foreninger?


Valbjørn skal gentænke islamismen\n770.000 kroner fra Carlsbergfondet giver lektor i statskundskab Morten Valbjørn mulighed for at fordybe sig i arbejdet med en ny bog om islamisme. Har islamisme ændret sig i en sådan grad, at den skal gentænkes?\nLektor i statskundskab Morten Valbjørn Foto: Privat\nEfter de arabiske revolter er der sket en transformation af islamisme i Mellemøsten. Måske kræver det en gentænkning af vores antagelser om islamisme? spørger lektor i statskundskab Morten Valbjørn ved Aarhus BSS på Aarhus Universitet.\nTil at undersøge dette nærmere har Morten Valbjørn modtaget et Carlsberg Foundation Monograph Fellowship på 772.228 kroner. Bevillingen frikøber ham fra andre forpligtelser, så han fuldt ud kan koncentrere sig om arbejdet med sit nye bogprojekt “Rethinking Islamisms: The transformation of Islamist scenes in a new Middle East”.\nHer vil Morten Valbjørn undersøge, hvorvidt, hvordan og hvorfor de forskellige former for mellemøstlig islamisme er blevet transformeret efter de arabiske revolter, og vurdere, hvorvidt dette kræver en fundamental gentænkning af eksisterende tilgange til og antagelser om islamisme i Mellemøsten.\nMorten Valbjørn skriver følgende om bogprojektet:\n”Gennem det seneste halve århundrede har forskellige former for islamisme figureret som en central faktor i mellemøstlig politik. Umiddelbart efter de arabiske revolters begyndelse i 2011 erklærede flere iagttagere imidlertid, at islamisme var ’so 20th century’, og at det nye Mellemøsten tilhørte en ung post-islamistisk generation.\nI dag, ti år efter, står det klart, at islamismen langt fra har udspillet sin rolle. Forskellige islamistiske bevægelser – fra demokratisk valgte islamistiske partier som PJD i Marokko eller an-Nahda i Tunesien til ultra-voldelige jihadistiske bevægelser som Islamisk Stat – har på vigtige, men også vidt forskellige måder, således været med til at forme det aktuelle Mellemøsten. Samtidigt er det også klart, at islamismen også selv er blevet påvirket og forandret af det seneste årtis dramatiske regionale udviklinger.\nPå den baggrund vil projektet undersøge, hvorvidt, hvordan og hvorfor de forskellige former for mellemøstlig islamisme er blevet transformeret efter de arabiske revolter, og vurdere, hvorvidt dette kræver en fundamental gentænkning af eksisterende tilgange til og antagelser om islamisme i Mellemøsten.”\nOops, an error occurred! Code: 2021092305353477b03da7


Høringssvar om ikke-kommercielt lokal-tv på MUX 1 - PDF\nDownload "Høringssvar om ikke-kommercielt lokal-tv på MUX 1"\n1 Styrelsen for Bibliotek og Medier Mediesekretariatet H. C. Andersens Boulevard København V 17. september 2008 Høringssvar om ikke-kommercielt lokal-tv på MUX 1 Hermed fremsendes høringssvar fra Sendesamvirket Kanal 23, København i henhold til Mediesekretariatet brev af 11. juli Drastiske nedskæringer og begrænset mangfoldighed i Hovedstadsområdet. Mediepolitisk aftale for og Mediesekretariatets administrative forslag medfører drastiske nedskæringer på Kanal København. De 41 tv-stationers lokale sendetid skæres ned fra 24 timer i døgnet til 10 timer dagligt. Hertil kommer at de øvrige lokale tv-stationer i regionen, der sender i f.eks. Roskilde, Køge, Hillerød, Frederikssund og Helsingør også skal placeres i denne begrænsede lokale sendetid. De foreslåede økonomiske tilskudsmodeller medfører desuden, at der flyttes flere millioner kroner fra Hovedstadsområdet til resten af landet. De mange lokale stemmer i form af et mangfoldigt lokal-tv får begrænset deres taletid med stor risiko for at stemmen helt vil forstumme. Hovedstadsmodellen. Kanal København - der i 2009 har 25 års jubilæum vil gerne forsætte sin nuværende udsendelsesvirksomhed. En blanding af private foreninger og virksomheder. Vi kan anbefale Hovedstadsmodellen, hvor de lokale tv-stationer udøver selvstændig programvirksomhed i et lokalt sendesamvirke 24 timer i døgnet, idet: - Debatten i den demokratiske proces vil blive mindre mangfoldig, hvis det lokale tv-vindue lukkes og denne dækning overlades til regionale og landsdækkende tv-stationer. - Dækningen af den lokale historie og begivenhed vil blive mindre i københavnsområdet, hvis mulighederne for tv-dækning begrænses. - Adgangen til at lære anvendelsen af tv mediet vil blive mindre, så færre personer vil lære mediet at kende, da lokal-tv er en del af fødekæden til bl.a. DR og TV2. - Mindre erhvervsdrivende vil miste muligheden for at anvende tv, som reklamemedie. Næppe mange lokale tv-stationer i verden kan bryste sig af en sendeflade, der har taget metropolens mangfoldighed på ordet: Et patchwork i nærkontakt med befolkningen. Læs mere i bilaget Kanal København Mangfoldig lokal public service i digital klemme.\n2 2 MUX 1 og Mpeg4. Vi mener ikke der skal sendes landsdækkende temaprogrammer i Hovedstadsområdet, da der er et stort og mangfoldigt lokal-tv miljø i dette område. MUX 1 er jo også opbygget som en regional sender. Hvis der er andre behov og ønsker uden for Hovedstadsområdet kunne der arbejdes med differentierede geografiske modeller. Hovedstadsområdet vælger vores model og Århus måske en anden. Kanal København overlader med stor tryghed de landsdækkende temaer til f.eks. DR2. Kanal København er siden 2007 blevet sendt digitalt på MUX CPH (frekvens 35). Vi skal foreslå, at denne løsning gøres permanent. Hvorfor skal Kanal København i øvrigt, som den eneste danske tv-station begrænses i det digitale tv-net? Der kan jo sendes mere end 50 tv-stationer i dette net! Kanal København kan i samarbejde med andre partnere gøre MUX CPH til et spændende kraftcenter i Hovedstadsområdet, der kan udvikle de digitale medier, f.eks.: - mobil-tv i samarbejde med f.eks. DTU - kommunal- og regions-tv i lighed med Folketingskanalen - EU parlamentet - test af koncepter og udstyr i samarbejde med elektronikleverandører Herudover skal vi foreslå, at MUX 1 - som MUX sendes i MPEG4 formatet pr. 1. november 2009, så der kan sendes 6-8 tv-stationer i MUX 1. Herved kan Kanal København få sin egen kanal til ikke-kommerciel og kommerciel tv. TV2-regionerne, tegnsprog og DR Update får ligeledes deres egen kanal i MUX 1 Lokal-tv har ikke råd til at sende i en gammel MPEG2 teknologi og betale det dobbelte i distributionsomkostninger. Vi foretrækker, at kunne bruge de få midler vi har til, at sende noget mere godt lokal tv. Her må vi være helt på linje med DR, TV2 og TV2 regionerne Er det nu klogt, at der bruges 50 mio. kroner på en Sluk analog tv kampagne i 2008 og 2009 for kort efter at skulle bruge millioner af kroner på en Luk Mpeg2 kampagne? Det er vores opfattelse, at Boxer har en stor økonomisk interesse i at HELE det digitale sendenet starter i Mpeg4 format 1. november 2009, så de hurtigere får kunder i butikken. Vi kan anbefale Kulturministeriet at kontakte Boxer om de har et godt tilbud, der også omfatter en udskiftning af en gammel Mpeg2 boks til de husstande, der anskaffet en sådan. Økonomi. De ikke-kommercielle tv-stationer i Hovedstadsområdet modtog i 2007 ca. 10 mio. kroner i tilskud fra Kulturministeriet. Dette tilskud kan forventes at falde til 3-6 mio. kr. i 2010, idet der flyttes midler fra Hovedstadsområdet til resten af landet. Samtidigt forhøjes de tekniske regionale lokal-tv sendeomkostninger pr. sendetime inkl. moms fra ca. 35 kr. i det nuværende analoge net til ca kr. i det digitale net. En voldsom økonomisk belastning for lokal-tv, som der må findes en løsning på. Vi skal foreslå, at der afsættes minimum 10 mio kroner årligt til ikke-kommerciel lokal-tv i Hovedstadsområdet fra 2009 i en særskilt pulje.\n3 3 Samarbejde. Vi forslår, at der nedsættes et kontaktudvalg mellem stationerne, der sender på MUX 1 og I/S Digi TV, så også lokal-tv med fuld indsigt kan deltage i beslutningsprocessen om implementeringen af digital-tv. Svar på spørgsmål i Mediesekretariatets høringsbrev: 1. Ser man noget geografisk alternativ til, at lokal-tv sendes i syv områder, der svarer til TV 2- regionerne (Bornholm samsender med hovedstaden)? Vi ser ikke noget alternativ til denne geografiske inddeling. De økonomiske konsekvenser bør dog undersøges f.eks. sø-kabelomkostningerne til Bornholm, så disse ikke belaster Hovedstadsområdets økonomi. 2. Forslaget skelner i begge modeller mellem (geografisk) lokal-tv og (landsdækkende) idé betonet tv med den konsekvens, at visse sendetimer skal være fælles i hele landet. Er det hensigtsmæssigt? Hvordan skal sendetiden deles? Denne opdeling er ikke hensigtsmæssig i Hovedstadsområdet. Der har i Hovedstadsområdet altid været flere ansøgninger om tilladelser end, der har været sendetid. Ikke så mærkeligt, da omkring 40 % af befolkningen bor i Hovedstadsområdet, hvor der er skabt et levende og dynamisk elektronisk mediemiljø. Antallet af ansøgninger bliver ikke mindre i 2009, da de lokale stationer i Roskilde, Køge, Hillerød, Helsingør og Frederikssund også vil søge tilladelser til det regionale MUX 1, Hovedstaden. Det er jo ikke uden grund at der altid har været en analog ekstra frekvens i Hovedstadsområdet. 3. Foretrækkes Model 1 (Tillempning af den kendte ordning) eller Model 2 (Paraplymodellen), eller ser man helt andre muligheder? Valget mellem modellerne må meget gerne begrundes ved tilslutning til eller kritik af de fordele og ulemper, oplægget anfører. Vi foretrækker ingen af de foreslåede modeller. Model 1.(Tilskudsordningen) Denne model er en bureaukratisk udvidelse af den eksisterende tilskudsordning Model 1 fremmer ikke kvalitative lokale egenproduktioner! Hvorfor bruge store ressourcer på en produktion, når den kun får fuldt tilskud en gang. Model 2. (Paraplymodellen) Helt uacceptabel, da den afskaffer lokal-tv og erstatter det med en form for læserbrevs-tv, der kan blive sendt, hvis det kan accepteres af den regionale gatekeeper-redaktør Vi ønsker Public Acces hele vejen til seeren uden en regional gatekeeper Men vi skal da ikke afvise at der kan være TV2 regioner, kommuner og regioner uden for hovedstadsområdet, der kan være interesseret i denne model. Den har bare ikke meget med lokal-tv at gøre. Administrativt ville det måske være enklere at skrive det ind i Kulturministeriets serviceaftale med den enkelte TV2 region a la Bornholm, som en del af tilskuddet til regionerne.\n4 4 Model 3. (Hovedstadsmodellen) Vi skal foreslå følgende model: Sendefladen består af ikke-kommercielle og kommercielle lokale tv-stationer. De kommercielle lokale tv-stationer pålægges public service i form af at de betaler en relativ højere andel af sendeomkostningerne og forpligtiges til at sende ikke-kommercielle programmer i et bestemt omfang. De ikke-kommercielle lokal-tv-stationer ydes et fast tilskud i op til 7 timer pr uge for 4 år af gangen med servicekontrakt og årlig rapportering i lighed med DR og TV2 regionerne. Fordele: En administrativ enkel løsning, der fremmer opbygningen af kreative ikke-kommercielle lokal-tv miljøer i en seervenlig sendeflade. En god og gennemprøvet model, hvor lokale private foreninger og virksomheder forenes i et mangfoldigt fællesskab. Ulemper: Ingen kendte 4. Er der særlige bemærkninger vedr. tilskudsordningens fremtid? Er det rimeligt at afskaffe tilskuddet til kabel-tv? Ja, det er rimeligt. Kabel-tv har ingen ekstraomkostninger til MUX m.v. Beløbet til kabel-tv kan sættes ned i 2009, så der bliver ekstra midler til digitaliseringsopstarten. Er det en god eller dårlig idé med en årligpræmiering af særlige programmer? Dårlig ide. Hvem skal i øvrigt være dommere og finansiere administration og præmierne? I model 2 kan det overvejes, om tilskud skal være ens for alle, eller skævdeles til fordel for den landsdækkende tilladelseshavere. Ligedeling eller skævdeling? Der skal ikke ydes tilskud til de landsdækkende tilladelseshavere, da de typisk vil kunne finansiere deres egne aktiviteter eller søge projektmidler i henhold til deres forskellige formål på andre konti i de offentlige forvaltninger. 5. Emner, der ikke er behandlet i oplægget. Et enkelt afklarende spørgsmål: Forventer TV2 Danmark at de kan sælge reklamer til reklameblokke, der afvikles i TV2 regionernes sendetid? Tidsplanen er en katastrofe. Tidsplanen skal fremrykkes, så det er afklaret i juni 2009, hvem der har tilladelse til at sende digitalt fra 1. november Tidsplanen gør at opstarten kan blive total kaotisk. Sendetilladelser på faste tider for hele perioden frem til Lang tid er ikke en ulempe men en fordel.\n5 5 Landsdækkende ide baseret tv flyttes til MUX 2 som er landsdækkende. MUX 1 er regional! Hvorfor begrænse den lokale og regionale dækning? Vi er tilhængere af, at det er Radio- og TV-nævnet, der administrerer ordningen ud fra armslængde princippet langt fra de lokale politikere og TV2 regionerne. På vegne af 41 engagerede lokale tv-stationer Mogens Videbæk Benny Haugshøj Claus Sørensen Bilag: Kanal København Mangfoldig lokal public service i digital klemme SEKRETARIAT: Drejervej 17, 1, 2400 København NV Formand: Mogens Videbæk Tlf /


"Faktum er, at mange af de her tilbud og prisaftaler er lige smarte nok. De er for gode til at være sande. Når man regner efter, er aftalen sjældent så fordelagtig, som den ser ud til,” siger Jakob Kjellberg.\nSkrevet af Sybille Hildebrandt d. 16. marts 2021 i kategorien Nyheder\nGenterapier har den store fordel, at de ofte kan helbrede patienten efter blot én behandling. Men de koster også derefter. De genterapier, der hidtil er kommet på markedet, er prismæssigt en klasse for sig med priser på op mod 30 millioner kroner. Det kalder på nye former for prisaftaler, som bringer prisen ned på et betaleligt niveau mod visse modydelser.\nDa der indtil videre kun er ganske få genterapier på det danske marked, er det endnu svært at udpege tendenser i, hvilke typer af prisaftaler Medicinrådet og producenterne foretrækker. Men den prisaftale, der blev indgået om genterapien Luxturna mod en øjensygdom, der gør børn blinde, var en variation af værdibaseret prissætning - en model, der internationalt regnes for det nye sort, fortæller professor i sundhedsøkonomi Kjeld Møller Petersen fra Syddansk Universitet.\n“Værdibaseret prissætning - det er aktuelt det hotte emne. Især industrien har vist interesse. Modellen fra Medicinrådet på genterpien Luxturna er et eksempel på ‘value based pricing’, hvor man betaler prisen i rater og kun, når det har effekt,” siger Kjeld Møller Pedersen. Fordelen ved den tilgang er, at det deler prisen op i bidder og sikrer, at kunden reelt får noget for pengene. Udfordringen med disse modeller er løbende at følge op på de dokumenterede effekter, som prisen er koblet op på. For det er sværere end som så at se, om et middel har den gavnlige effekt, som virksomheden påstår, at det har.\nMan skulle tro, at det er let. Men erfaringen viser, at det kan være svært. For skal der f.eks. altid være tale om forbedring, eller tæller nul-ændringer også med? Hvordan håndterer man en situation, hvor medicin hindrer en forværring? Ved nogle sygdomme kan det måske være svært præcist at vurdere forbedring, med mindre vi ser bort fra sygdomme, hvor overlevelsen er målepunktet. Endelig er det ikke oplagt, hvordan man skal vurdere det, hvis genterapien bruges off-label.\n“Det er ikke umuligt at finde en løsning - men det kan være en udfordring at blive enige om, hvad den præcise helbredsmæssige forbedring skal være. Hvis man f.eks. vælger de endemål, der har været anvendt i de kliniske forsøg, skal man huske på, at det er resultater, der er anvendt på en meget selektiv patientgruppe - og når man går fra drivhuset til køkkenhaven, er der ofte forskel på resultatet,” siger Kjeld Møller Pedersen.\nEn anden måde at finansiere genterapierne på som land er ved at gå med til at være et ‘eksperimentarium’ eller ‘caseland’. Her betaler firmaet prisen eller giver en klækkelig rabat mod at få adgang til anonymiserede patientdata og få lov til at bruge landet som reklamesøjle overfor andre potentielle kunder: Det var netop sådan en form for prisaftale, som den israelske regering indgik med Pfizer om covid-vaccinen, fortæller Jakob Kjellberg, der er professor i sundhedsøkonomi ved Det Nationale forsknings- og analysecenter for Velfærd, Vive.\n“Nogle virksomheder kan godt have et ønske om at brede et produkt rigtigt meget ud i et land, så andre kunder får et indtryk af den samlede effekt. Det kan de f.eks. gøre ved at indgå en aftale med landet om kun at betale for en licens, som giver dem grønt lys til at bruge lægemidlet lige så tosset, de vil. Det giver firmaet en mulighed for at vise, hvor godt produktet er, og sælge det til meget højere priser bagefter,” siger Jakob Kjellberg.\nPakkeløsninger et hit\nEn tredje måde at få prisen banket ned er ved at lade behandlingen være et element i en pakkeløsning, således at det sælges sammen med en række andre produkter. Firmaet får således en samlet pris for pakken, der er noget lavere, end hvis man skulle have købt produkterne hver for sig. Til gengæld får virksomheden monopol på at levere ydelsen eller få lov til at drive hele laboratoriet.\n“Der findes alle mulige kreative måder at gøre det på. Men når det kommer til stykket er rigtig mange af dem voldsomt problematiske i forhold til almindelig udbudsret. For hvis man kobler et produkt sammen med andre i en prisaftale, er det umuligt for andre leverandører at byde, hvis de kun kan levere nogle af produkterne,” siger Jakob Kjellberg.\nHvor prisaftalerne fremstår som et forsøg på at komme kunden i møde, bruger mange virksomheder dem til at undgå konkurrence fra andre firmaer.\n“Modeller, hvor kunden kun betaler for de behandlinger, der reelt giver effekt, synes jeg er meget fornuftige. Men ofte forsøger firmaet at skrue prisaftalerne sådan sammen, at de bliver monopoldannende. Og det bryder jeg mig ikke om,” siger han. Et andet lidt for smart trick, som virksomhederne bruger til at få prisen til at fremstå spiselig, er ved at stille kunden et markant prisfald i udsigt efter at have brugt lægemidlet et bestemt antal år. Men det prisfald ville ofte komme under alle omstændigheder, da produktet til den tid ryger af patient eller der kommer et lignende produkt på markedet.\n“Så faktum er, at mange af de her tilbud og prisaftaler er lige smarte nok. De er for gode til at være sande. Når man regner efter, er aftalen sjældent så fordelagtig, som den ser ud til,” siger Jakob Kjellberg.\nLif: Ingen bliver snydt\nHenrik Vestergaard, viceadministrerende direktør for Lægemiddelindustriforeningen (Lif), oplever ikke, at der bliver løbet om hjørner med Medicinrådet, når der skal indgås prisaftaler. Set fra hans stol er det ikke virksomheden, der dikterer prisaftalen. Det er resultatet af en dialog – en forhandling – og en aftale, hvor det i sidste ende er regionernes indkøbsorganisation Amgros og Medicinrådet, der sidder med de længste strå.\n“De nye prisaftaler udløses af, at Medicinrådet afviser et lægemiddel, fordi det finder det for dyrt, hvis prisen ikke afpasses usikkerhederne. Virksomheden reagerer ved at sige, jamen så lad os sætte os sammen og lave en prismodel baseret på nogle specifikke målepunkter over det her antal år. Vores medlemsvirksomheder er meget villige til at indgå den type aftaler. Det, der har været knapt så lovende, har været at få Medicinrådet med på det. Det har været noget tilbageholdende,” siger Henrik Vestergaard og fortsætter:\n“Når det er sagt, så har vi jo lige set, at det kunne lade sig gøre at blive enige om en betalingsmodel for Luxturna. Det blev jo godkendt, så det ser jeg som et nybrud. Og jeg håber, at vi kommer til at se en del af det.”


Madrid vs Barcelona: Hvordan vælger man mellem disse to spanske byer?\nMadrid eller Barcelona: Hvilken by ville du vælge? Her er 10 forskelle!\ni Spanien Hvor skal I bo Børn og familie Natteliv & Barer Mad & Restauranter\n25. nov 2016 (18. maj 2021)\nDen travle hovedstad Madrid eller den dragende metropol Barcelona ved Middelhavet? Disse to skønne storbyer er på hver deres måde helt fantastiske at besøge. Læs de ti spørgsmål nedenfor og find ud af hvilken en af disse to byer, som passer bedst til dig og din ferie.\nHvilken by bør du vælge, hvis ...\n1. ... du holder af mad og af at udforske den lokale gastronomi?\nBesøgende i Barcelona kan vælge at nyde spændende retter fra det berømte katalanske køkken eller skønne internationale retter, som interessante restauranter serverer over hele byen og ofte til meget rimelige priser, hvis du finder de helt rigtige steder.\nBarcelona har udråbt sig selv som “'Vegetar-venlig". Intet sted i Spanien finder du så mange vegetariske restauranter som i Barcelona, ligesom byen også huser masser af veganske restauranter. Friske lokale madvarer kan købes på det spændende marked La Boqueria på Ramblaen, som nok er et af de mest kendte madmarkeder i Spanien og måske i hele Europa.\nHovedstaden Madrid byder ligeledes på masser af kulinariske eventyr. Byen er fuld af alle slags barer og restauranter, fra berømte navne og internationale køkkener til de mest traditionelle spanske tapasbarer. Der er også et stort udvalg af gourmetmarkeder i Madrid, som er spændende at udforske og populære blandt de lokale.\nVidste du, at det var i Madrid, at den første rigtige restaurant åbnede sine døre? Guinness Rekordbog har optaget den spanske restaurant Botin som den ældste restaurant i verden! Den ligger i den gamle bydel i Madrid, er super hyggelig, og er bestemt et besøg værd.\n2. ... du kan lide en god aften i byen?\nMadrid er kendt blandt spanierne som 'la ciudad que nunca duerme', hvilket oversat betyder 'byen, der aldrig sover". Der er således en grund til, at madrilenerne selv kalder sig for 'gatos' (katte)!\nDu kan bedst opleve dette i centrum af byen omkring Puerta del Sol pladsen, hvor der altid er folk omkring midnat og langt ud på de små timer. Og det er ikke kun turister, som fylder her. Det er oftest de lokale borgere, som meget gerne går ud om aftenen og nyder Madrids omfattende underholdningsprogram, både i weekenderne og på hverdagsaftener.\nI Madrid kan du bogstaveligt talt hver aften gå i teatret, til en musical, en koncert, en fest eller anden natlig begivenhed. Disse starter ofte sent, omkring 23:00 eller endda efter midnat. At træde ind på en restaurant klokken 23:30 og spise aftensmad er ligeledes fuldt ud muligt i den spanske hovedstad!\nMadrid er nok den by i Spanien, som huser flest teatre og alternative kunstneriske tilbud, hvor hovedgaden Gran Via i byens centrum i følge mange spaniere minder om den berømte teatergade Broadway i New York. Du kan også vælge at se et af de fantastiske flamencoshows i en af de autentiske tablaos (traditionelle spanske etablisamenter, som kun opfører flamencoshows) i Madrid. Der er altid et flamencoshow i byen uanset ugedag.\nUanset hvor mange dage du afsætter til din storbyferie i Madrid, vil du altid mangle en dag eller to. Hvis du booker en ferielejlighed i centrum vil du være lige, hvor det hele sker og samtidig spare masser af tid på transport.\nNaturligvis tilbyder Barcelona også et væld af kulturelle muligheder. Det er jo trods alt den næststørste by i Spanien.\nDet pulserende sydlandske natteliv appellerer til mange mennesker på ferie. Havnen Port Olímpic tæt på stranden, for eksempel, er et meget livlig sted om natten, fuldt af restauranter og barer.\nBarcelona har nogle af de bedste bymæssige sommerfestivaler i Europa med store gadefester hele natten. De er fulde af festlige traditioner, som er en uforglemmelig oplevelse for både lokale og besøgende i alle aldre herunder også børn, da nogle af disse traditioner er familieorienterede og derfor afholdes i dagtimerne.\nFestival La Mercé med deres gigantiske pap maché figurer er i sig selv værd at planlægge din Barcelona tur i september efter. Den er uden tvivl en af de mest imponerende festivaler i hele Spanien!\n3. ... du elsker sol og varme på din storbyferie?\nFor nogen er godt vejr på en ferie uanset destination ensbetydende med solskin og varme, mens andre foretrækker kun solskinnet men ikke heden, når de er på ferie i en by.\nDet er normalt varmt i Barcelona om sommeren, hvor de fantastiske strande sørger for, at høje temperaturer balanceres med friske briser fra havet, men også resten af året er klimaet behageligt. Det meste af året har Barcelona nemlig blå himmel og sol, hvilket gør en strandferie i Barcelona mulig næsten hele året.\nMadrid har derimod meget store udsving i vejret og er derfor allerskønnest at besøge i foråret eller om efteråret, hvor temperaturerne er behagelige. Om sommeren og vinteren har temperaturerne nemlig tendens til at være ekstreme, enten med hedebølge eller enormt koldt. Årsagen til dette skal findes i byens placering. Madrid ligger lige i hjertet af Spanien i et højtliggende område, som indbyder til stegning om sommeren og kulde om vinteren.\nPå trods af dette er begge byer for det meste solrige med dejlig blå himmel og med folk på terrasser eller tagterrasser næsten hele året rundt - også selv om det skal foregå med varmeapparater og under et tæppe!\n4. ... du gerne se kunst på museer?\nHvis du nyder at besøge pragtfulde museer fulde af prestigefyldte værker af klassiske kunst, så er Madrid din destination. Hovedstaden er berømt for sin Triangulo del Arte (kunst-trekant), som har den største koncentration af malerier i Europa!\nDenne kunsttrekant består af tre store museer i centrum af byen og ligger i gå-afstand fra hinanden. De tre museer er: Prado-museet, Reina Sofia-museet og Thyssen-Bornemisza Museum.\nDen berømte Prado-museet i Madrid har mere end 2 millioner besøgende hvert år og er et af de vigtigste og mest besøgte kunstmuseer i verden. Det rummer en unik samling af malerier fra det 15. til det 19. århundrede. Et must for dem, som interesserer sig for både kunst og historie. På det smukke Reina Sofia museum finder du det verdensberømte billede Guernica af Pablo Picasso.\nDer er mange flere museer i centrum af Madrid, og selv for den garvede besøgende er der altid noget nyt at se, for mange af byens museer afholder kontinuert spændende midlertidige udstillinger.\nBarcelona står ikke tilbage for Madrid, når det kommer til spændende museer og kunstneriske perler. Her finder du nogle af de mest fantastiske af Gaudís huse herunder Casa Batlló, som også er helt spektakulært indenfor.\nMens Madrid har Guernica, har Barcelona et helt museum med malerier af Pablo Picasso, Picasso Museet i centrum af byen. På Centre de Cultura Contemporània de Barcelona (center for moderne kultur - CCCB) er fokus på arkitektur, film, musik og urban design, som præsenteres gennem tematiske udstillinger, internationale debatter og filmfestivaler. Museet er beliggende i det centrale Raval kvarter og er en af de mest besøgte kunstbygninger i Barcelona. Ved siden af det finder du Museu d'Art Contemporani de Barcelona (MACBA), som er byens museum for moderne kunst.\n5. ... du ønsker at se spændende arkitektur?\nBarcelona er verdensberømt for Gaudís kunst, som findes overalt i byen og dens allestedsnærværende modernistiske arkitektur. Gaudís kunst og arkitektur er uden tvivl nogle af de mest seværdige og anderledes ting, man bør se i Barcelona.\nGaudí og alle de andre skønne og særprægede ting i byen gør Barcelona til en af de byer, du bare ikke må gå glip af! Kirken La Sagrada Familia, Gaudís huse, det tidligere hospital La Santa Creu i Sant Pau, Parc de la Ciutadella og ikke mindst den hemmelighedsfulde side af Barcelona med drager og mytiske figurer, alle gør de Barcelona til en spændende og unik by at besøge igen og igen. Så det er ikke overraskende, at Barcelona er en af de mest besøgte byer i Europa.\nMadrid er ligeledes et overflødighedshorn af imponerende bygninger og har naturligvis også den specielle levende kosmopolitiske atmosfære, der følger af at være en multikulturel hovedstad. Her er naturligvis også adskillige bygninger, som du ikke bør snyde dig selv for at se, når du besøger det politiske og økonomiske centrum i landet.\nDet imponerende og enorme kongelige palads er en af disse bygninger. Og dette slot vil imponere alle besøgende, og så ligger det ovenikøbet lige i centrum! Vidste du, at de mange store parker i Madrid faktisk er grønne områder, som er blevet bevaret, fordi de engang var enten jagtmarker eller kongens privat ejendom?\nDer er flere overraskelser i hovedstaden. Hvad med et ægte egyptisk tempel midt i centrum, Templo de Debod? Det ligger blot et par skridt væk fra paladset!\n6. ... du er interesseret i sport?\nVil du se det største fodboldstadion i Europa? Camp Nou i Barcelona har plads til op til 120.000 tilskuere!\nGå en tur med backstage og besøg de "hemmelige" steder såsom presserummet og omklædningsrum for nogle af verdens bedste spillere. På museet kan du beundre FC Barcelonas trofæer helt tæt på. Og forestil dig, hvorledes her så ud under de Olympiske Lege i '92.\nHvor spektakulært det må have været, da operasangeren Montserrat åbnede legene med den legendariske sang “Barcelona” sammen med sangeren Freddie Mercury på storskærm, i det han jo var død året før. Her har også været afholdt koncerter med store navne som Michael Jackson og U2. De kan noget med store armbevægelser her i Barcelona!\nDu kan også besøge Anillo Olimpico (olympiske ring) i Barcelona med sportsfaciliteter på Montjuic bjerget, hvor faciliteterne enten blev indviet eller ombygget til de OL 92. Havnen Port Olímpic på stranden i Barcelona er også et smuk levn fra disse lege. Den åbnede i 1991 og var vært for konkurrencer i sejlads, hvor mange nok kan huske solingens guldmedalje med Jesper Bank som skipper.\nI Madrid kan du besøge det næststørste fodboldstadion i Spanien: Santiago Bernabéu, hjem for en af de største klubber i verden, Real Madrid.\nAt se en kamp her med op til 81.044 Madridfans er en uforglemmelig oplevelse. Der er dog ofte udsolgt lang tid i forvejen. Men fortvivl ikke, der er fine rundture på stadion, som du kan tage med på og alligevel mærke lidt af suset fra dette imponerende stadion.\nHvis du ønsker at motionere på din ferie, vil du sandsynligvis have flest valgmuligheder i Barcelona tæt på kysten, hvor beachvolley og vandsport såsom windsurfing, kitesurfing og stand-up paddle surfing er populære. Du kan også vælge at gå eller cykle lange ture på den næsten uendelige strandpromenade.\nDet bedste sted at cykle i Madrid er i parkerne langs Manzanaresfloden. Her kan du også beundre fodboldstadionet Vicente Calderón, som er hjem for Atletico Madrids hold!\nDen enorme Casa de Campo park ved siden af floden er især populær for folk på mountainbike. Eller du kan slutte dig til de lokale madrileños i den centrale park Retiro, som er byens uundværlige grønne lunge, hvor beboerne motionerer eller blot nyder de skønne omgivelser.\n7. ... du er på ferie med børn?\nMadrid er hyggelig med et netværk af gågader i de centrale kvarterer. Der er masser af steder, hvor du kan holde en pause og lade børnene lege på store legepladser, mens du nyder en kop kaffe på en af de omkringliggende udendørs udskænkningssteder.\nSkal underholdningen en tak op, så bør du tage i Retiro park, hvor der om søndagen er teater for børn, der er et eventyragtigt glaspalads med skildpadder i søen og små blå både, du kan ro i på den lidt større sø.\nEller du kan tage dine børn med en tur op i svævebanen, hvor der er en fantastisk udsigt over byen, floden og den enorme Casa de Campo park!\nI Barcelona har du et endnu større udvalg af sjove aktiviteter for børn i Barcelona. Ud over de brede strande og promenader, huser byen også den fantastiske Tibidabo forlystelsespark, som rummer et væld af aktiviteter for børn foruden en fantastisk udsigt, et magisk springvand og spændende arkitektur og parker.\nDertil kommer de mange spisesteder i byen, som har rigtige gode faciliteter for børn og deres forældre. Legepladser finder du overalt i byen, både i parker, på pladser ved siden af cafeer og på stranden.\n8. ... du ønsker at udforske en by på cykel?\nEn cykeltur langs stranden er svær at slå. Så det er nok ikke så underligt, at mange lokale benytter cyklen som transportmiddel. For at imødekomme denne trafik har Barcelona anlagt mange fine cykelstier i byen.\nI mange år var der derimod ikke hverken penge eller vilje til at gøre noget for cyklister i Madrid, men det til trods, så stiger mængden støt af lokale, som vover sig ud i trafikken på cykel. Mange af dem er sikkert ansporet af, at der på strategiske steder i byen er bycykler tilgængelige.\nNok har man været lidt sene i Madrid til at opdage dette skønne transportmiddel, men nogen har alligevel tænkt sig om, da man bestilte byens bycykler. Madrids bycykler er nemlige elektriske, da byens topografi har en tendens til at gå op og ned i nogle områder. Som dansker kan du måske synes, det er lidt snyd, men med en kombination af lange bakker og 35 grader om sommeren, så er det måske ikke så tosset endda.\nHvis du ønsker en afslappet tur væk fra trafik og mange mennesker, så tag til stierne langs Manzanaresfloden eller en af de ovennævnte parker.\n9. ... du er glad for shopping eller en dejlig gåtur?\nI centrum af Madrid er der mange skønne farverige bilfrie gader og pladser, og mængden af disse overrasker ofte de mange besøgende. Her er en skøn spansk traditionel atmosfære, hvor turister nemt blander sig med lokalbefolkningen uden, at mængden af mennesker føles overvældende, hvilket den ind imellem kan gøre i Barcelona.\nDen spanske hovedstad er en super god by for shopping. Den store indkøbsgade “Fuencarral” går igennem de to spændende kvarterer Chueca og Malasaña og er stedet, hvis du ønsker at handle i et anderledes område end de almindelige high-streets. Sørg også for ikke at gå glip af et besøg på El Rastro, verdens største søndagsloppemarked!\nBarcelona har også berømte steder såsom La Rambla og det gotiske kvarter (Barri Gòtic), hvor du kan slentre rundt og nyde solen. I de smukke centrale kvarterer i Barcelona kan du besøge mange små butikker eller caféer. Det trendy kvarter El Born er blot et af de mange områder, som er fantastisk til både handel og hygge. Tag en overnatning i Barcelona i en af vores dejlige ferieboliger og oplev Barcelonas spændende kvartere lige uden for din dør.\nI mindre kendte, men ikke mindre spændende områder såsom Poble Nou finder du den hyggelige Rambla de Poble Nou (artiklens første billede) med behagelige terrasser og en imødekommende lokal atmosfære. Tæt på finder du Plaça de Les Glòries, hvor du kan besøge Els Encants Vells, det største loppemarked i Barcelona.\n10. ... du gerne kombinere byferie med ture i området?\nMadrid ligger lige i centrum af landet, hvilket gør det nemt at fortsætte din rejse herfra til andre dele af Spanien.\nHvis du har tid til en udflugt, bør du ikke gå glip af nogle af de mest fantastiske byer omkring Madrid. Vi kan varmt anbefale både smukke Toledo og den gamle bydel i Segovia - som er et UNESCO World Heritage Site. Du kan rejse til begge byer fra Madrid med hurtigtoget AVE.\nMens Madrid er omgivet af sletter og bjerge, er Barcelona omgivet af hav på den ene side og et afvekslende bagland med både bjerge og frodige marker. Her kan du vælge at tage på en endagstur til bjergene i Montserrat eller udforske områdets romerske fortid i Tarragona 100 km syd for Barcelona. Har du mere lyst til at øge dit kendskab til området vine, er der mange muligheder for at besøge vingårde og prøvesmage områdets vine. Som altid i Spanien er der uendelige muligheder!\nMadrid og Barcelona er begge storbyer og har derfor meget til fælles. Madrid er især en destination for dem, som holder af en travl hovedstad med en intens spansk atmosfære og mange, mange muligheder for underholdning. Barcelona tilbyder en fantastisk kombination af by og strand med ekstraordinær arkitektur og kunst i gaderne. Uanset hvad du vælger, er du helt sikker på en skøn og uforglemmelig ferie!\nInteresseret? Med alt dette for øje, hvorfor ikke bestille en færgebillet fra Barcelona? Bestil billetter fra Barcelona til destinationer som Mallorca og Ibiza her på DirectFerries.dk med afgange på praktiske tidspunkter og til gode priser.


Allar vørur Sí vørurnar frá GREEN PEOPLE her Andlitsrøkt\nVita Min Mask (Andlitsmaska) (50ml)\nFugtighedsmaske velegnet til normal, tør og moden hud .\nAnvend når din hud trænger til et ekstra anti-age boost.\n• Fordobler den naturlige kollagen produktion\n• Reducerer nedbrydningen af kollagen\n• Hindrer rynke-dannelse og mindsker eksisterende rynker\n• Rigt indhold af vitaminer, mineraler og næringsstoffer, der giver nyt liv til din hud\n• Indeholder naturlige antioxidanter som beskytter dine hud celler mod for tidlig aldring\n• Skøn duft af økologisk Mandarin and fairly traded Bergamot olie\nPåføres ren og exfolieret ansigt og hals (Fruit Scrub anbefales). Lad masken sidde i 20-30 min. Fjern eventuel overskydende creme med en blød klud. Afslut med en Green People dag eller nat creme efter eget ønske.\nEn naturlig fugtbevarende ansigtsmaske fremstillet uden alkohol (ethyl alkohol, ethanol), parabener, lanolin, phthalater, petrokemikalier, natrium lauryl sulfat (SLS), natrium lauryl ethersulfat (SLES), GMO’er, PABA, PEG’s, DEA, TEA, phathalater, propylenglykol og syntetisk parfume.\n"Jeg elsker jeres fantastiske produkter - de er så rene og ovenikøbet helt økologiske og naturlige. Jeg er særlig tilhænger af Fruit Scrub og Vita Min Mask som jeg fast anvender som en del af mit naturlige hudpleje rutine. "\nDette produkt indeholder "Fairly Traded" ingredienser.


Skov- og naturstyrelsen blæser til kamp mod minken | TV2 Nord\nSkov- og naturstyrelsen blæser til kamp mod minken\nSkov- og Naturstyrelsen og Danmarks Jægerforbund tager i denne uge for alvor hul på en landsdækkende kampagne mod minken\n15. mar 2007, kl. 13:27 Opdateret: 20. sep 2010, kl. 11:05\nDe ti-tusindevis af mink, der lever i den danske natur, er en trussel mod mange ynglende fugle, padder og mindre pattedyr. For at komme minken til livs sætter skov og naturstyrelsen nu en ekstra indsats i gang fire steder i landet. I Nordjylland drejer det sig om Læsø og Vejlerne ved Thy. Derudover sættes der også ind på Bornholm og ved Ringkøbing Fjord.\n- Minkens egenskaber gør den til et meget mobilt rovdyr, som i øvrigt æder stort set alt, der bevæger sig. Den klarer sig så godt, at den er ved at blive en regulær trussel mod især vandfugle og padder, forklarer vildtkonsulent Jens Peter Bundgaard fra Skov- og Naturstyrelsen.\nI øjeblikket bruger styrelsen smækfælder på Bornholm som forsøg. Og som et led i kampagnen vil styrelsen også sætte ind med denne type fælde på Læsø. På de to pågældende øer er der nemlig ikke andre dyr fra mårfamilien, som minken tilhører. På den måde mindskes risikoen for, at andre dyr utilsigtet går i fælderne.\nMinken optræder på Skov- og Naturstyrelsen officielle top-ti-liste over uønskede dyr i den danske natur


De 5 bedste spahoteller i Grand Rapids - TripAdvisor\nBedste spahoteller i Grand Rapids, Michigan\nSpahoteller i Grand Rapids\nNr. 1 ud af 6 i Spahoteller i Grand Rapids med bedste værdi for pengene\nNr. 2 ud af 6 i Spahoteller i Grand Rapids med bedste værdi for pengene\nNr. 3 ud af 6 i Spahoteller i Grand Rapids med bedste værdi for pengene\nNr. 4 ud af 6 i Spahoteller i Grand Rapids med bedste værdi for pengene\nNr. 5 ud af 6 i Spahoteller i Grand Rapids med bedste værdi for pengene\nNr. 6 ud af 6 i Spahoteller i Grand Rapids med bedste værdi for pengene\nNr. 2 af 53 hoteller i Grand Rapids\nNr. 12 af 53 hoteller i Grand Rapids\nNr. 18 af 53 hoteller i Grand Rapids\nNr. 16 af 53 hoteller i Grand Rapids\nNr. 27 af 53 hoteller i Grand Rapids\nNr. 28 af 53 hoteller i Grand Rapids


Hvem er vi - Fem brød og to fisk\nHvem er vi\tLemoSolutions\t2017-02-24T09:11:51+00:00\nSøren og Mette - Om fem brød og to fisk\nGratis omdeling af friske fødevarer til socialt og økonomisk sårbare familier og personer. Find os på http://www.fembrodogtofisk.dk/\nOpslået af Fem brød og to fisk/ Five loaves and two fish på 21. februar 2017\nHør os fortælle kort om vores organisation.\nTryk på én af overskrifter herunder for at læse mere om organisationen\nForeningen har til formål at udføre frivilligt socialt arbejde til fordel socialt udsatte familier, hjemløse, studerende, og andre der i en kortere eller længere periode ikke har penge til at forsørge sig selv med mad og andre ting til opretholdelse af det daglige liv.\nForeningens arbejde er af ikke-kommerciel og almennyttig karakter. Vi deler ikke penge ud, men tilbyder omsorg og hjælp til mennesker. Det frivillige arbejde foregår i øjeblikket primært i Nordjylland, Aalborg kommune og omegn.\nForeningen kan tilbyde følgende frivillige aktiviteter: Udbringning af mad i en kortere eller længere periode, omsorgstjenester og rådgivning\nUnder et ophold i Singapore i 2014, mødte vi, Søren og Mette, en kvinde, som havde startet en organisation, der hedder ”fem brød og to. Kvindens historie var, at hun havde selv været meget fattig og havde gigt og dagligt mange smerter i hele kroppen, men alligevel besluttede sig for, at hun aktivt ville gå ud og gøre en forskel i sit lokalområde. Område var et fattigt område i Singapore, hvor en familie på 10 nemt bor i ét enkelt rum, dvs. de sover, spiser og opholder sig i samme rum, ofte ikke større end 30 m2. Med udgangspunkt i sin kristne tro og næstekærlighed, delte hun mad ud til fattige, og tog hånd om og bad for de syge i området.\nKvinden begyndte først med at gå ud i sit område og fortælle om sin tro. Efter nogle dage fik hun en pose ris foræret af en, hun mødte på sin tur. Hun syntes, at det var alt for godt til, at hun kunne beholde det hele for sig selv, så hun besluttede sig for at dele den i to poser og give det til andre, som havde et større behov end hende. Næste gang fik hun to poser ris, som hun også delte ud til andre med større behov end hende selv. Og dette fortsatte med at ske.\nEn dag da hun var nede ved stranden, så hun en stime af store fisk et sted ved strandkanten. Hun ønskede også at dele fisk ud til folk, som manglede mad, så i sin tro på Gud bad hun om fiskene måtte blive der, indtil hun kunne komme tilbage og fange dem med et net. Da hun kom tilbage lidt senere, var fiskene der stadig, og hun kunne fiske dem op i et net. Hendes initiativ blev kendt af flere fiskere der i området, og de satte derfor kasse op ved havnen, som de fyldte med store fisk til hende hver dag. Sådan blev det ved i flere år, til hun måtte have have hjælp af andre med at opbevare og omdele fiskene.\nI dag deler hun ikke kun poser, men mange mange tons ris ud gennem hendes organisation.\nHendes historie talte meget stærkt til os begge under vores ophold i Singapore, og det lagde grundstenen for vores eget arbejde med omdeling af mad til trængende i Danmark. Med udgangspunkt i den kristne tro og næstekærlighedsbudet, noget som historisk har lagt grundlaget for det det danske velfærdssamfund, ønsker vi at rette vores opmærksomhed mod nødlidende grupper i Danmark og yde en stor frivillig indsats for at afhjælpe nøden, hvor vi ser den.\nEr vi villige til at give den sultne mad? Er vi villige til at give til andre, som ikke har mulighed for at give tilbage? Det ønsker vi at være.


Sommerhus - 4 personer - Solbakkevej - 3100 - Hornbæk - 130-E02194 - SommerhuseDanmark.dk\nSommerhus - 4 personer - Solbakkevej - 3100 - Hornbæk\nEmne nr.: 130-E02194\nI et attraktivt feriehusområde tæt på Hornbæk med dejlige strande, ligger dette feriehus, der er yderst velegnet til en familieferie eller to par, der gerne vil nyde feriestemningen både i huset men også i det skønne område. Fra entréen går I via køkkenet til den rummelige stue, hvor brændeovnen spreder en behagelig varme på kølige dage. Huset rummer endvidere 2 soveværelser - begge med dobbeltsenge samt et mindre badeværelse med håndbruser. På den dejlige ugenerte terrasse kan I nyde ferien fuldt ud og lave lækre feriemåltider på grillen.\nTag evt. cykler med på ferien, cykl til havnen i Hornbæk og køb friske fisk med hjem til aftensmaden, se de hyggelige butikker og spis en god frokost på en café. Besøg Rudolph Tegners Museum og Statuepark der ligger i naturområdet "Rusland" tæt på feriehusområdet. Nordsjællands Fuglepark ligger ligeledes tæt på, og er bestemt også et besøg værd.


Opdag alle fordelene ved kranio sakral terapi I Læs mere her\nOpdag alle fordelene ved Kranio Sakral terapi\n05 jul Opdag alle fordelene ved Kranio Sakral terapi\nPosted at 06:41h in Uncategorized\tby\tchristianiaboerneteater 0 Comments\nEr du på udgik efter en alternativ behandling mod hovedpinen og stressen i hverdagen? Kranio Sakral er en dybdegående behandlingsform, der udspringer fra behandlingsformen osteopati. Læs mere om, hvilke muligheder Kranio Sakral terapi tilbyder dig og dine behov?\nAf navnet har mange ofte fordomme og tvivl omkring, hvad terapien egentlig dækker over. Kranio Sakral er baseret på opfattelsen om, at kroppen har en rytme kaldet kranio sakral pulsen. Pulsen får knoglerne i kraniet, korsbåndet og membranerne imellem knoglerne til at udføre små blide bevægelser. Det kan sammenlignes med ens almindelige åndedræt skaber bevægelse og en balance for kroppen. Den blide behandlingsmetode omfatter lette tryk svarende til vægten af et almindeligt papir på kroppen.\nHvornår kan kranio sakral terapi bruges?\nKranio terapi er gavnlig på mange forskellige lidelser både fysiske og psykiske.\nTerapien kan derfor bruges i en lang række tilfælde, alt efter hvad man ønsker at tage fat i. Behandlingsmetoden bygger altså på klientens problematikker, hvor behandleren vil bruge kroppens egne ressourcer for at den på den måde kan genopbygge og skabe stabilitet for at kroppen kan skabe en selvhelbredende proces, gennem de blide og smertefrie tryk. Trykken bygger på at ved problemer eller lidelser i kroppen, så vil det skabe spændinger og blokeringer for kranio sakral pulsen.\nSom ved andre terapeuater og læger, så inddeles en behandling med en samtale. Dette er med til at skabe et trygt miljø for klienten, samt få snakket omkring hvilket formål man ønsker behandlingen for. Efter samtalen, vil klienten kunne lægge sig på en briks. Selve behandlingen vil nu gå i gang, hvor behandleren udøver disse små tryk for at løsne spændinger og blokeringer. Alt efter problematikken, så varer en behandling omkring en time i et roligt og afslappende miljø.\nNogle klienter kan mærke en stor forskel første gang, og de behøver måske ikke flere behandlinger lige foreløbig. Andre mærker først resultater efter nogle gange. Det afhænger af problematikken.\nKranio sakral terapi appellerer til alle aldersgrupper. Det involverer både babyer og ældre.\nVed baby behandlingerne skabes der et rart og trygt miljø. Her er det optimalt at forældrene optræder passivt men tilstedeværende for barnet, der skaber en tryg situation. Det vil skabe en energi hos barnet, der hjælper med eventuelle problematikker.\nBørn og unge kan måske ikke ligge stille i en time. Det behøver de heller ikke. Det er for behandleren vigtigt at have afgøre med trygge og rolige patienter, derfor bruges der meget energi på netop dette.\nVoksen behandlinger foregår som beskrevet ovenfor. Det er vigtigt for voksne at kunne give slip i sine egne spændinger og stress. På den måde vil de være meget mere modtagelige over for den foregående behandling.\nFor at udøve kranio sakral terapi skal man have et bevis på, at man er en autoritet behandler, der har redskaberne og evner til at kunne skabe de rigtige resultater. Selve uddannelses tilrettelægges meget forskelligt fra skole til skole. Man skal imidlertid ikke være bange for at komme ud for svindel eller andet. Behandlerne har helt styr på, hvad de laver og brænder for at skabe forandringer til deres klienter.